Ni, Antonin eta nire buru barruko besteak | Kultura | Berria\nNannerl Mozart, 1763an. Lorenzoniri egotzitako erretratua. BERRIA Tamaina handiagoan ikusi\nBadira urte batzuk neska honen berri dudala. Hamahiru urte ditu orain, baina birekin hasi zen pianoa jotzen. Hirurekin, biolina. Sei zituenerako, pianorako sonata bat konposatu zuen, biolinerako andante bat, ondoren. Kantuak, laukoteak, trioak, biolin eta pianorako kontzertuak... zazpi urterekin lehendabiziko opera motza, eta hamabirekin luzapen osoko bat.\nEz da Wolfgang Amadeus Mozart.\nAlma Deutscher du izena, eta 2005ean jaio zen Ingalaterran. Bart, zer moduz doakion jakin nahian, BBCk Almari buruz eginiko dokumental batekin egin dut topo.\nMozart ekartzen du gogora, bai. Komunikabideek ere Salzburgoko konpositorearekin alderatzen dute. Almak, baina, ez du gustukoa erkaketa hau: «Nik ez dut Mozart txiki bat izan nahi, Alma txiki bat baizik». Mozart-en musika maitea du hala ere. Haren hitzetan: «Nire musikaren estiloa Mozart eta Schuberten arteko zerbait da».\nPiano atzeko horman, Nannerl Mozarten erretratu handi bat du zintzilik. Wolfgangen arreba nagusia. Almak dio: «Nannerlek ere talentu handia zuen, konpositorea izateko adina, baina emakumea zela-eta ezkontzaz gainerako guztia baztertu behar izan zuen. Garai hartan, nesken betebeharra polita izan, puntua egin eta lurra garbitzea zelako».\nHarrigarria da haur hau inguratzen duen oro. Ez pianoa edota biolina jotzeko duen modua soilik, edota Vienan estreinatu zioten operaren entseguak gidatzen ikustea 11 urterekin, bi txirikordekin, partitura orokorra belaun biluzien gainean duelarik; bere burua nola adierazten duen entzute hutsak zur eta lur uzten nau.\nEta transmititzen duen indar, araztasun eta zoriontasunak (bene-benetakoa dirudi!), are gehiago.\nNondik atera da pertsonatxo hau?\nAma literatura irakaslea du, eta aita linguista. Biak dira edonola ere, musikari amateurrak. Alma eta bere arreba ttikia, Helen, ez dira ikastolara joaten. «Almak musika ulertzen eta irakurtzen ikasi zuen lehendabizi, etxean. Alfabetoa eskolan erakutsiko ziotela esaten genion guk, galde egiten zigunean. Lehendabiziko eskola egunaren ostean, etxera negar batean bueltatu zen, 'ez didate irakurtzen eta idazten erakutsi' esanaz. Etxean eskolak ematea erabaki genuen», dio aitak.\nErresuma Batuan, etxe-hezkuntza kontua ez da batere berria, eta, dirudienez, 2017. urtean %40ko hazkundea izan du, gainera.\nKonposizio eskolarik ere ez du jasotzen Deutscher gazteak. Skype bidez hartzen ditu baxu jarraituan eta inprobisazioan laguntzen dioten mundu mailako musikarien klaseak. Biolina eta pianoa irakasle pribatuen laguntzaz ikasten ditu.\nKontserbatorioaren eta bestelako instituzioen arrastorik ez haur honen bizitzan. Autodidaktatasuna, ugari.\nEta ikaragarrizko irudimena.\nAlmak, emakumezko pertsonaia pila bat ditu sortuak, eta haien izaera eta bestelako xehetasunak, koaderno batean, mimoz gordeak. Andre horiek, konpositoreak guztiak, alegiazko lurralde batean bizi dira. Hitz egiten duten hizkuntza ere, Almak asmatua da. Pertsonaia hauek neskatxaren irudizko lagunak baino zerbait gehiago izan dira.\nEsaterako, konposatzeko garaian doinu triste baten beharrean dagoenean, Alma neska alai-alaia denez, buru barruko transilvaniar konpositore bati eskatzen dio hura sortzeko: Antonin ezdakit-zer du izena. Deutscher aitak bideo ugariz dokumentatu du alabaren bilakaera. Bada bideo bat, Almak 5 edo 6 urte dituenekoa. Bertan, pianoa jotzen ageri da, eta noizean behin, zerbait aipatu, «horrela ez, horrela», eta jotzen ari dena nola hobetu esaten dio bere buruari.\nAita: «Hitz egiten ari dena Almaren irakaslea da. Eta hark nola jo esaten dio. Edozein unetan, Almari irakaslearen pertsonaia existitzen ez zela adierazten bagenion, sekulako atsekabea hartzen zuen».\nZer gara? Zein hautsekin eginikoak? Errenkarnazioan sinesten dutenek esango lukete Alma Deutscher, beste bizitza batean, konpositore bikain bat izan zela. Horregatik dakiela, hain goiz, beste bere adineko haur (eta heldu gehienok!) baino lehenago, musikaren lengoaia ulertzen, jotzen, sortzen. Hala ote da? Zerk bultzatzen du gure aukeraketa? Nondik dator gustua, abilezia? Genetika baino haratago dagoen zerbait da?\nAlma haur prodigioa da, neska miragarria. Salbuespen bat, beraz. Berlingo Filarmonikako zuzendari den Simon Rattlek zera dio: «Ez dut inoiz horrelako kasurik ezagutu; ez da, ordea, beti dena hain erraza izango».\nEtxe zoragarria. Lorategi itzela.\nAlma jaiki berria, goizeko zortziak eta hogeian, paper lerrodunean musika idazten.\nHaizea eta gortina zuria, leiho zabal-zabal baten eremuan, dantzan.\nEta Alma eta harengan dauden Antonin, Nannerl Mozart, zelula, gene, misterio guztiak (deitu nahi diozun moduan) ere bai.


2017a badator! Gogoan hartu Chascomuseko Udalekuaren eta Cañuelasko Dantzarien Topaketaren datak\n2017ko Udalekuaren afixa\nHilabete eta egun batzuk falta dira urtea bukatzeko eta Argentinako euskal etxeak hasiak dira dagoeneko 2017rako ekintzak antolatzen. Chascomuseko Udalekua urtarrilaren 3tik 7ra izango da, bertako Zingirako Euskaldunak Euskal Etxea antolatzaile. Izena emateko epea abenduaren 10ean bukatuko da. Beste alde batetik, Aberri Eguna ospatzeko Cañuelasko Denak Bat-ek antolatzen duen Dantzarien Topaketa apirilaren 8 eta 9an izango da. Apuntatu datak eta hasi zeu ere 2017ko euskal agenda osatzen!\nChascomus, Argentina. Necocheako Euskal Aste Nazionalean aurreratu zuten chascomustarrek 2017ko Udalekuaren berri. Gonbitea 11 eta 15 urte arteko neska-mutilei dago zuzenduta eta proposamena bost egunatan euskal kulturan murgilduta pasatzea da. Pilota eta herri kirolen eskolak, dantza, musika, sukaldaritza eta euskara tailerrak, eta euskal mitologia ezagutzeko hainbat aktibitate egingo dituzte parte hartzaileek beti ere etxeko begiraleen eskutik. “Aurten gainera, Ondiz Furundarenaren laguntza izango dugu”, jakinarazi digu Zingirako Euskaldunak-eko Paula Berasainek. “Ondiz ikasten dabil hemen, Argentinan, eta urtarrilean Chascomusera etorriko daUdalekuko begirale izateko”.\nUdalekua urtarrilaren 3tik 7ra izango eta ostuari dagokionez, ekintzek (ostatua eta otorduak barne) 1.300 pesoko prezioa dute. Antolatzaileek azaldu dute Euskal Etxeak bere gain hartuko duela gastuen zati bat iaz baino azkoz garestiagoa ez izateko. Izena emateko epea abenduaren 10ean bukatuko da eta ordainketa “Banco de la Provincia de Buenos Aires”en egin behar da, kontu honetan:\n-Kontu Korrontearen zenbakia: 6942-7322/8\nInteresa dutenek udalekuchascomus@hotmail.com helbidera idatzi behar dute. Parte hartzera animatzeko hona hemen iazko Udalekuaren argazki bilduma. Argazkiak ikusi eta gero oso zaila izango da chascomustarren gonbiteari ezetz esatea!."\n11. Dantzarien Topaketa\nAberri Eguna dela eta Cañuelasko Denak Bat-ek antolatzen duen Dantzarien Topaketari dagokionez apirilaren 8 eta 9an izango da 2017ann. Jaiaren proposamen nagusiak p\nohikoak izango dira: larunbat arratsaldean egingo da dantzaldia, herriko San Martin Plazan. Jarraian, gaueko 9etan, Euskal Etxean bilduko dira lagunak Daniel ‘Jopo’ Galfredo musikariak animatuko duen erromerian parte hartzeko. Igandeko azken agur bazkaria, azkenik, Nekazaritza Elkartean izango da, euskal etxe guztietako ordezkaritzak lagun.


Umeak jolas-parkeetara bueltatu dira, hiru hilabeteren ondoren - Aia orio - Karkara.eus\nUmeak jolas-parkeetara bueltatu dira, hiru hilabeteren ondoren\nKarkara 2020-06-19 18:06\nGaur zabaldu dituzte herriko jolas-parkeak, "'normaltasun berria" indarrean sartzearekin batera. Aurrerantzean, legearen arabera, haur bakarrak egon beharko du lau metro karratuko.\nHalako batean, iritsi da haurrek hiru hilabetez itxaron duten eguna. Gaur jolas-parkeetara itzuli dira umeak, pandemiak eragindako etenaren ostean. Gozatu ederra hartu dute jolas egitera hurbildu direnek, herriko parke desberdinetan.\nUdalek izango dute haur-parkeakUdalek izango dute haur-parkea eta aire zabaleko erabilera publikoko antzeko espazioak kudeatzeko eta arautzeko ardura. Orokorrean, erabiltzeko baimena dago, baina pertsona bakarra egon ahalko da lau metro karratuko.


ZALETASUN BATEN JATORRIA Bertsotan aritzeko gustua etorri ... - Autres\nZALETASUN BATEN JATORRIA Bertsotan aritzeko gustua etorri ...\nEgilea - Auteur :Patxi HIRIART Iturria - Source :Kattalin Totorikak 2004ko urrian egin elkarrizketa / Entretien de Kattalin Totorika - Octobre 2004 - Itzulpenak - Traductions : Kattalin Totorika Urtea - Année :2004\nZALETASUN BATEN JATORRIA Bertsotan aritzeko gustua etorri zitzaidan Baionako ikastolan kurtso bat ireki zutelarik. 5. urtean nintzela, talde ttipi bat hasi ginen bertsotan eta geroztik segitzen dut. Karlos Aizpurua Oiartzundarra nuen irakasle. Aitortu behar dut hastapenean amak pusatu ninduela. Gero konturatu nintzen gauzak ikasten direla bertsolaritzarekin. Gainera, gauza berria zen, beste aktibitateetatik desberdina zena. Gero, bertso-eskolak ireki ziren eta klaseak bukatu eta gero biltzen ginen. Karlos Aizpuruarekin egiten genuen oren bat astean bertsolaritzari buruz eta bertso zaharrak lantzen genituen, besteak beste. Gero Kanboko kolegiora pasa nintzen eta han talde berri bat sortu zen : Baionan nirekin ziren batzu gehi beste batzu, hor hasi zirenak. Orai bost gira, lau mutiko eta neska bat. Hastapenean, orai baino gehiago ginen, bidean batzuk uzten dutelako, ez zaielako denei gustatzen.\nLEHENGO BERTSOLARIEN ILDOA Ttipitan ez nuen modelorik, ez dut uste. Aitzinatzen ginen poliki poliki, gure erritmoan. Bertsolaritza jostatzeko zen, gure artean kitzikatzeko, ez bertsolari handi bat izateko. Beraz ez nuen eredu berezirik. Bertsolari batzu ezagutzen genituen : Egaña, Lizaso, bertsolari biziki onak zirelako. Gero, beti pentsatu izan dugu : nik izan nahi nuke Egaña bat bezala, baina… Xalbadorren bertso batzu landu izan ditugu, Xalbador bertsolari biziki ona zelako, eta bere bertsoetan bai umorean eta bai sentimenduetan biziki ontsa ari zelako. Bestela Bilintxenak ere, maitasun bertsoak idatzi izan dituelako bereziki. Momentu honetan horiek lantzen ditugu bertso-eskolan. Gero lantzen ditugu ere oraiko bertsolarienak : adibidez Amets Arzallus eta Sustrai Colinarenak irakurri eta ikusi izan ditugu. Sustrai eta Amets ereduak dira guretzat. Badu bizpahiru urte bertsolaritzaren gorenean direla eta Euskal Herriko txapelketan ere biak biziki urrun joan zirela, Sustrai ﬁnalera eta Amets kasik… agian heldu den urtekoan !\nSORKUNTZAREN BIDEA Gaia dudalarik arrazoi bat pentsatzen dut, nire bertsoaren bukaeran eman nahi dudana, jendea bukaeraz oroitzen baita. Gero azpitik hasi eta bertsoa gainera igo behar da, hau da, azken puntua prestatu, arrazoiarena, eta azken puntuaren azalpena eman aitzineko puntuetan. Doinuarena ez da arazo bat, bertsolarien artean hautatzen baitugu eta badakizkigun doinuak erabiltzen baititugu. Batzutan doinu berriak sortzen dira eta guk ikasten ditugu. Nik badut zailtasun gehiago belarri txarra dudalako, baina noizbait ikasten ditut. Zailena da arrazoiaren atxematea. Baina badugu praktika bat, aski handia, eta beti zerbait atxematen dugu. Bertso-eskolan, gure irakasleak ematen dizkigu teknika batzu : bertsotan hobetzeko, ahotsa hobetzeko nik aski kakola dudalako… Orai, klasearen hastapenean, hamar minutuz, bertso zaharrak lantzen ditugu. Irakurri eta kantatzen ditugu. Horrela ikasten dugu.\nLEHEN URRATSAK Oroitzen naiz taularen gainera igo nintzen lehen aldiaz. Ez dakit noiz zen baina erraten ahal dut Sustrai Colinari bota behar niola agur bat. Ttipi-ttipiak ginen eta horiek bazuten bertso-saio bat egiteko eta nik bota behar izan nion lehen agurra. Nahiz aitzinetik prestatua nuen, beldurra sentitu nuen. Baziren nirekin hiru lagun eta gauza bera egin behar zieten bertsolari desberdinei eta gogorra izan zen. Gero usaia hartzen da, beharrik. Azkenean plazer hartzen dugu. Urte guziz parte hartzen dugu eskolarteko txapelketan, hemezortzi urte artekoentzat. Iparraldean kanporaketa bat egiten dugu eta bi edo hiru joaten dira ﬁnalera. Eta horretan bai parte hartu izan dut. Ez da sekulan errexa.\nBERTSOLARIAREN GAITASUNAK Bertsolaritzarena ez da dohain baten izatea, praktikatzea da. Bertsolariak, hasteko, euskara menperatu behar du. Bestela, bertsolariak umorea behar du, eta gehienek badute. Eta bertso seriosak ere kantatzen jakin behar du, jendea hunkitzeko gisan. Bertso hunkigarriak txapelketarako gehien erabiltzen dira, baina umorea da inportanteena. Bertsolaritzaren historian zehar, gaiak anitz aldatu dira. Lehen kantatzen baitzuten baserriko giroari buruz, edo euskal aberria, tradizioa edo fedeari buruz. Gaur egun, gai guziak hunkitzen dira, hori da aldatu dena, eta bertsolariak eskolatuak dira. Hala ere, baloreak berdinak gelditzen dira. Prentsa irakurri behar da normalki. Irakurtzen ez duenak gero zailtasunak izaten ahal ditu. Liburuak ere irakurri behar dira eta bertso zaharrak landu, hori ere inportantea da. Bertso zaharretan metaforak nola sartzen dituzten, zer arrazoiak ere ematen dituzten aztertzen dugu, ideia batzuren osatzeko.\nGAI GUSTUKOENAK Gai guzietan aritzea gustatzen zait. Adibidez irringarria izaten da pertsonaia baten nortasuna hartzea, gureak ez diren ideiak eta arrazoiak ematen ditugulako. Antzerkia bezalakoa da azkenean. Eta gustatzen zaigu horren egitea. Gertatu zait neure iritzia ematea, beste pertsonaia baten azalean nintzelarik ere. Azkenean pentsatzen duguna erraten dugu, ez dugu beste munduko gauzarik asmatzen. Ez dira gauza berdinak erraten publiko gazte eta publiko zahar baten aitzinean, hori guk egokitzen dugu.Iparraldean eta hegoaldean aritzea ere ez da gauza bera guretzat. Gauza batzu aldatu behar ditugu, hitzak edo errateko moldeak egokituz adibidez.\nBERTSOLARITZAREN EKARPENA Bertsolaritzak ekartzen dit lagunekin ontsa pasatzea, hasteko. Kontzientzian dugu euskara bizirik atxikitzen dugula, hori ere garrantzitsua da. Gero, jendearen aurrean mintzatzeko errextasuna lortzen da. Ni berez mutiko lotsatia naiz eta bertsolaritzak ekartzen dit jendearen aitzinean, edo gelaren aitzinean mintzatzeko errextasuna. Bertsolaria ez baita oraindik gauza biziki normalizatua iparraldean, kolegioan ginelarik besteak irriz ari ziren. Bertsolaria ez zen besteak bezalakoa. Orai mentalitateak aldatzen ari dira baina pentsatzen dut Amets, Sustrai eta horien garaikoek guk baino gehiago sufritu dutela horretaz. Guk arazorik ez dugu. Nik bertsolaritza orai sartua dut nire bizian, eta bertsolari handia bilakatzen ez banaiz ere, bertsolaritza sustengatuko dut, beste bertsolarien txalotzera joanen naiz bederen. Segur da aisialdietan denbora hartzen duela, adibidez Sustrai eta Ametsek asteburu guziz joan behar dute norabait… Gainera entrenatu behar da, astean behin edo bi aldiz. Egia da lekua hartzen duela bizi batean. Baina halako engaimenduaren hartzeko prest nintzateke.\nORAI ETA GERO Garai batean Ezponda, Alkat eta horiek izan ziren… Eta gero, zulo bat izan zen Amets, Sustrai eta horiek agertu arte, eta bertsolaritza iparraldean kasik galdutzat eman zuten. Orai berriz hasia da eta jendearen buruan sartzen ari da. Dudarik ez da Iparraldean bertsolaritza berriz sortuko dela. Garrantzitsua da jende gehiagok ezagutzea… Ez baduzu ezagutzen, ez duzu maitatzen ahal. Bertso bat ona delarik, jendeak maitatu baizik ez dezake egin. Pentsatzen dut jendearen mentalitatean sartzen ari dela. Badira oraino aitzinamenduak egiteko, iparraldean batez ere. Antzerkiak bezala, bertsolaritzak euskara bizirik irauten laguntzen du. Iparraldean antzerkiak baino jende guttiago erakartzen du bertsolaritzak, baina kopurua handitzen ari da, eta horrela segituz, bizirik iraunen du.


4 emanaldi izan genituen oso denbora gutxian — dantzan.eus\nHemen zaude: Hasiera › Komunitatea › Duguna - Iruñeko dantzariak › 4 emanaldi izan genituen oso denbora gutxian\nAunitz Urtez ezpata-dantza (Argia dantzari taldea), Arriaga Antzokian, 2011-10-16an. Argazkia: Iñaki Zugasti\nHobe esanda, izanen ditugu...\nLanez gainezka datorkigu ekaina bukaera. Eskerrak uztaila hasiera libre samar dugu... Oh wait!!!\nOstiralean -ekainak 17- Pamplonesa musika bandak emanen duen kontzertu-dantzaldian parte hartuko dugu Iruñeko udal txistulari eta gaiteroekin batera. Boleroak, pasodobleak, tangoak, rantxerak... dantzatu ahal izanen ditugu plazer duten gainontzeko iruindarrokin batera, baina baita fandango, arin-arin eta Larrain-dantza ere, esaterako. Emanaldia arratsaldeko 20:30etan izanen da Burguen plazan.\nIgandean -ekainak 19- Dugunako dantzarion eguna eginen dugu lehenbizikoz. Aspaldian martxan jarri nahi genuen ekimena da hau, baina arrazoi bat edo beste, orain arte ezin izan dugu. Hartara, Duguna-Iruñeko dantzariak osatzen dugun dantzari guztiok parte hartuko dugu emanaldian. Dantza eskolako txikienetatik hasi eta helduen taldean ari diren dantzari helduenetara helduz. Maila bakoitzeko taldeek dantza bana eskainiko dute, ikasturtean zehar landu dituzten dantza-trebezien lagin gisa. Taldearen ohizko errepertorioko dantzak erakutsiko ditugu, baina baita sorpresaren bat ere! Burguen plazan eginen dugu hau ere, eguerdiko 12:30etan.\nEkainaren 23an -ostegunean- berriz, ohikoa den gisan San Joan bezperako soka-dantza aterako dugu berriz ere Arrotxapeko zubi ondoko belardian. Arratsaldeko 19:00etan izanen da eta horrela -eta su gainetik saltoka- ongi etorria emanen diogu udaldeari.\nJende sobera majoa garenez gero, Ekainaren 24ean -ostirala- berriz ere diosala eginen diogu udari eta eguzki garaitezinari, kasu honetan Eibar-en. Gau partean izanen da, 23:15ak aldera. Aunitz-urtez ezpata-dantza -San Fermin Aldapakoaren eta Arrateko ezpata-dantzen arteko nahasketa- eginen dugu, zorretan baiginen Kezkako lagunekin Ezpalak jaialdiaz geroztik. Ondotik Kezkakoen San Joaneko soka-dantza gozatu ahal izanen dugu, bai eta Eibar-ko festetako gau goxoa ere!\nAdi... prest... ja!!!!


PROIEKTUAK - LEHEN HEZKUNTZA | Andra Mari ikastola\nPROIEKTUAK - LEHEN HEZKUNTZA\nHaur Hezkuntzako, TXAIGORRI proiektuari jarraipena ematen dion Ikastolen Elkarteko material berria da KIMU. Horrela, 1. eta 2. mailatan, Haur Hezkuntzan abiatutako bideari eutsiz, duela bizpahiru urte Lehen Hezkuntzan abiatutako barne hausnarketa eta aldaketa metodologikoari ere erantzuten dio KIMUk.\nBesteak beste, matematika manipulatiboan, zein aho hizkuntzaren eta kontzientzia fonologikoaren ilgoan sakontzen du.\nDatorren ikasturtean KIMU LH 3.mailara iritsiko da, modu horretan, material berritua izanen dugu LH osoan.\nUrte dezente darama "txanela" proiektuak gure ikastolan. Azken proiektu berriekin ordezkatzen goazen arren, 3. mailan inplementatzen da aurten. Hauek dira proiektu honen ezaugarri nagusiak:\nHaurra bere osotasunean hartzen duen material globalizatua da.\nGainera, ikastolen filosofiarekin bat egiten duten zeharlerro ugari antzeman daitezke material honetan: euskaldun izaera, genero berdintasuna, giza eskubideak, kontsumo arduratsua, osasuna...\nEuskal Herri osoa aintzat hartzen duen proiektua da. Euskal Herriaren ezaugarri anitzak, euskalkiak, kultura... kontuan hartzen dituena.\nAzkenik, baliabide eta tresna informatikoak eta estrategia kurrikularrak uztartzen dituen proiektua da.\nLehen Hezkuntzako 1, 2, eta 3 mailak, astean ordu batzuetan, elkarrekin lanean aritzen gara gelaz gela, gune ezberdinetan lan eginez. Esperientzi eta bizipenetatik abiatuz lortu beharreko helburuetara iristeko eskaintza anitza izango dute eskura ikasleek eta ikasketa prozesuaren gidaritza beraien esku egongo da, beti ere heldua bidelagun izanik.\nEKI proiektuak euskal Curriculuma garatzen du, konpetentzietan oinarrituta eta integrazioaren pedagogiaren bitartez.\nAzken batean, pertsonaren garapen osoa (norbanako, gizartekide eta izadikide gisa) lortu ahal izateko oinarri sendoak finkatzea bilatzen du; euskal kultur espezifikoaren eta unibertsalaren oinarriak eskuratzea; ondorengo ikasketak egiteko eta lan munduan aritzeko prestatzea; eta bizitza osoan zehar ikasten jarraitzeko prestatzea.\nLehen esan bezala, konpetentzietan oinarrituta dago. Dagoeneko ez da nahikoa jakintza akademikoa eskuratzea. Edozein bizitza-egoeratan konpetentea izatea lortu behar du ikasleak; pentsatzen eta ikasten, komunikatzen, elkarrekin bizitzen, norbera izaten eta egiten eta ekiten jakin behar du. EKI material berriok Integrazioaren Pedagogia hautatu dute, irakasleek errazago irakasteko, ikasleek eraginkorrago ikasteko eta gurasoek prozesu horretan esku hartzeko.


Itxaron zerrendetan gelditu diren familiei, hiriarekin muga egiten duten udalerrietako plaza libreen eta beste aukera batzuen berri emango zaie.\nHaur Eskoletako Gurasoak taldeak adierazi duenez, 165 familia euskararik gabe geldituko dira Iruñean hurrengo ikasturtean, behin-behineko zerrenden datuen arabera. Beste hainbat familiak gaztelaniara jotzen jarraitzen du etsita, euskarazko plaza bat lortzea zaila ikusten duelako eta geografikoki gaizki banatuta daudelako. “Hala ere –diote guraso taldetik– oraindik ere, euskara eskatzen da, baita onartzeko aukerak oso murritzak diren lekuetan ere”.\nBereziki Iruñeko hegoaldean omen da larria arazoa, “non zenbait haur-eskola topa daitezkeen bata bestearen ondoan, horietako bakar bat ere ez euskarazko murgiltze eredukoa”. Elkartearen ustez, haurren euskalduntzearen bidea nahita trabatzen ari dira, “familiek euskararen eskariari uko egitea eragin nahi dute. Badakite urte gutxiko tartea dela, kontziliazio arazoak daudela, hurbiltasuna lehenesten dela... Eta badakite ere, trabekin euskararen transmisioan eragiten ari direla. Euskarak, hizkuntza gutxitua den heinean, hezkuntza arautuan presentzia eta murgiltzea eskatzen du, baita etxean ikasita ere, eta are gehiago adin tarte horretan, non oso oinarri sendoak ezartzen diren ikaskuntza mota askotan, besteak beste, hizkuntzaren barneraketan”.\nHorregatik, familiei eskatzen diete ez dezatela atzera egin eta joan daitezela informatzera antolatu duten bilerara. Haur Eskoletako Gurasoak informazioa biltzen ari da Iruñearekin mugakide diren udalerrietako haur eskola publikoetako plaza libreei buruz, beste aukera batzuekin batera, eta horren guztiaren berri emango dute Txantrea auzoko Auzotegin (Etxarri Aranazko kalea), maiatzaren 18an 18:00etan; bertaratzea baieztatu beharko da helbide honetara idatzita: hegurasoak.harrera@gmail.com.\nEra berean, salatu dutenez, Nafarroako Gobernuak Iruñeko Udalak baino plaza gutxiago eskaintzen ditu eta ez du euskarazko murgiltze ereduko zentrorik eskaintzen: “Bada garaia alderdi euskaltzaleek sinatutako Gobernurako Programa-Akordioan agertzen den eredu mistoen promozioari uko egiteko”.


MILAN ESKOLA MOTXILA\n> MOTXILAK>motxila>MILAN ESKOLA MOTXILA\nEskolako motxila. Edizio berezia: Lines, urdina. 4 konpartimenturekin eta eramangarrirako barne-poltsiko babesgarri batekin. Helduleku erregulagarriak, atzeko aldea bigungarria eta transpiragarria, oinarri sendotua. Motxila eramateko gurdi bat gehitzeko aukera ematen du. Osaera: poliesterrezko kanpoaldea eta barneko estalkia. Neurriak: 46,5 x 30 x 17 cm. Edukiera: 25 litro.\nORIGINAL NOTABAG UPV/EHU\nMotxila eta poltsaren konbinazio adimentsu baten emaitza da Notabag, 2 1ean. Zintetatik tiratze hutsarekin poltsa bihurtzen da, eta alderantziz motxila, oso erraza. Gainera, tolestu egin dezakezu, eta poltsa txiki batean gordeko da, 15 x 13 cm-ko poltsa batean, behar ez duzunean tokirik har ez dezazun. Eta erabiltzen duzun bitartean, giltzak, zorroa......\nTRAVELLER SMALL NAVA MOTXILA\nURBAN GROOVE UG3 15.6" SAMSONITE MOTXILA


#Apirilak28: “Emakumeek jasaten duten behin-behinekotasun, jardunaldi partzial edo pobrezia handiagoak eragina du beren osasunean, eta horrek beste ikuspegi bat eskatzen du” — ELA Sindikatua\n#Apirilak28: “Emakumeek jasaten duten behin-behinekotasun, jardunaldi partzial edo pobrezia handiagoak eragina du beren osasunean, eta horrek beste ikuspegi bat eskatzen du” Apirilaren 28an, Laneko Segurtasunaren eta Osasunaren Nazioarteko Egunean, ELAk, prekarietatearen aurkako kanpainarekin jarraituz, emakumeak nagusi diren sektoreek laneko osasunari dagokionez jasaten duten prekarietatean eta lan-arriskuen prebentziorako politiketan genero-ikuspegirik ez egotean jarri du arreta. “Hemen lanpostu arriskutsuak kontaezinak dira. 311.000 emakume lan prekarioetan” goiburuaren bitartez sindikatuak emakume askok beren lanpostuetan jasaten duten diskriminazioa eta prekarietatea salatu du, bai eta horiek ez direla lan-arriskuen inongo ebaluaziotan aintzat hartzen ere. https://www.ela.eus/eu/albisteak/x-1 https://www.ela.eus/eu/albisteak/x-1/@@download/image/A28.jpg\nELAk formatu bikoitzean ospatu du 2022ko Laneko Segurtasunaren eta Osasunaren Nazioarteko Eguna. Lehenik eta behin, barneko trebakuntza-jardunaldia egin da Bilboko Alondegian, eta sindikatuko 400 ordezkari inguruk hartu dute parte. Ondoren, manifestazioa egin dute gehiengo sindikalarekin Moyuatik Kale Nagusiko 85ean dagoen Eusko Jaurlaritzaren egoitzara, eta bertan lore-eskaintza egin diete iaz lan-istripuz hildako guztiei.\nTrebakuntza-jardunaldian, Laneko Segurtasun eta Osasun Saileko Leire Herediak laneko segurtasunaren eta osasunaren genero-irakurketa egiteko beharra aldarrikatu du, emakumeek berariaz jasaten dituzten arriskuekin amaitzeko. “Egungo lan-merkatuko lan-banaketa sexualaren ondorioz, gizonezkoak eta emakumezkoak nagusi diren sektoreak sortzen dira. Hori dela eta, arriskuak guztiz desberdinak dira eta modu desberdinean tratatzen dira. Datuek erakusten dute gizonezkoek eta emakumezkoek ez dituztela patologia berberak jasaten, eta ez daudela arrisku berberen mende. Emakumezkoek jasaten duten behin-behinekotasun, jardunaldi partzial edo pobrezia handiagoak ere eragina du euren osasunean, eta horrek azterlan propioak behar ditu”.\nIldo horretan, adierazi zuenez, “gorputz jarrera behartuek, mugimendu errepikakorrek edo/eta kargak eskuz manipulatzeak eragindako arazo muskulu-eskeletikoak; garbiketan, osasunean eta arlo sozio-sanitarioan esposizioarekin erlazionatutako arrisku kimikoak eta biologikoak; laneko antolamendu txarretik datozen eta agintekeria eta jokabide desegokiak sor ditzaketen arrisku psikosozialak, besteak beste, edo lan inguruko emakumeen aurkako indarkeria fisikoa, psikologikoa, sexuala edo sexuaren ondoriozkoa, emakumeek jasaten dituzten arriskuak dira, eta lantokietatik desagerrarazi behar dira”.\nBestalde, Peio Igeregi ELAko Laneko Osasun Saileko arduradunak, lan-istripuan hildako pertsonak gogorarazi ondoren, prekarietateak hil egiten duela azpimarratu zuen. “Kontratua galtzeko beldurrak, prestakuntzarik ezak, azpikontratazioak, hau da, gure bizitza prekarizatzen duten enpresaburuek, hil egiten dute, hil egiten gaituzte”, salatu zuen.\nHori dela eta, besteak beste, sindikatua prekarietatearen aurkako kanpaina egiten ari da, “gure kalkuluen arabera Hego Euskal Herrian dauden 541.600 lan prekarioek hiltzeko arriskua dakartelako”. “Kanpaina hau gauzatzea osasuna zuzenean eta zeharka erdigunean jartzea, eta, aldi berean, emakumeek pairatzen duten prekarietateari lehentasuna ematea ere genero-arrakalei aurre egitea da”, adierazi zuen sindikatuko arduradun horrek.\nBere hitzaldiaren beste une batean, Igeregik azpimarratu zuen lanean hiltzea ez dela zorte txarreko kontua, enpresek eta botere ekonomikoaren zerbitzura dagoen klase politikoak langileen bizitza prekarizatzeko egindako hautuaren ondorioa baizik. “Gaur hipokrisia ariketa asko ikusi eta entzungo dugu. Prebentzioaren, lankidetzaren, inplikazio publikoaren eta beste gezur batzuen garrantziaz hitz egingo digute. Hitz hutsak. Urteak daramatzagu ikuskatzaileen kopurua bikoizteko eskatzen, Europako batez bestekoan jartzeko, baina ez dute egiten, ez dago borondate politikorik”, salatu zuen.\n“Horregatik, –amaitu zuen–, politikariek egingo ez dutena, enpresariek egin nahi ez dutena, guk egin behar dugu. Enpresetan eta sektoreetan dagoen prekarietate guztia azaleratu behar dugu, eta esplotatzaileei aurre egin. Horretarako, bihar gure lanpostura itzultzean egin dezakegun ekarpenik onena prekarietatearen mapa osatzea da”, eskatu zien bertaratutakoei.\nBarne-ekitaldi horretan, emakumezkoak nagusi diren hainbat sektoretako ordezkariek ere hartu zuten parte. Laneko osasuneko arazo espezifikoen ikusezintasunari buruz duten esperientzia kontatu zuten, eta enpresa askok ezkutatu nahi dituzten jazarpen-egoerak salatu zituzten.\nOndoren, ELAko ordezkariak Bilboko Moyua plazaraino joan ziren, eta han LAB, ESK, STEILAS, Etxalde eta Hiru sindikatuekin elkartu ziren. Denak batera manifestaldian joan ziren Eusko Jaurlaritzaren egoitzara, eta bertan, 2021ean lan-istripuz hildakoen omenezko ekitaldia egin zuten.


Ecoespacio enpresak irregulartasunak salatu zituen CNTko afiliatu bat kaleratu du - CNT Sindikatua\n"Sindikalismoaren aurkako errepresio ekintza argia eta langileen oinarrizko eskubideen urraketa da", salatu du zentral anarkosindikalistak.\nIberdrolaren linea elektrikoak mantentzeaz arduratzen den Ecoespacio enpresako CNT enpresako atal sindikalak afiliatu baten kaleratze bidegabea salatu du, eta berehala plantillan sartzeko eskatu dio zuzendaritzari. "Gure lankidea kaleratu egin dute gure eskubideak defendatzeagatik, irregulartasunak salatzeagatik eta berea dena eskatzeagatik", salatu du sindikatuak.\nIzan ere, CNTk jakitera eman duenez, enpresak langileak sindikatuaren bidez egindako salaketa jaso eta biharamunean kaleratu zuten. "Salaketa hori jaso ostean, Ecoespaciok kaleratzearen berri eman zuen, arrazoi objektiboak argudiatuta", nabarmendu du.\nZentzu horretan, zentral anarkosindikalistak azpimarratu du "errepresio sindikal argia eta langileen oinarrizko eskubideen urraketa" dela. "Gainera, CNTko atal sindikal osoaren aurkako erasoa da, gure aldarrikapenak geldiarazteko, eta horren aurrean erantzungo dugu", esan du.\nCNTk Ecoespacio enpresan atzemandako "hainbat irregulartasun" helarazi zizkion Lan Ikuskaritzari, eta, horren ostean, "langileen nominak erregularizatzera behartu zuen enpresa".\n"CNTren sail sindikala beti egon da prest enpresarekin hitz egiteko, langileei eragiten dieten gai guztiak aztertzeko, baina Ecoespaciok behin eta berriz uko egin dio langileekin biltzeari gai horiek konpontzeko, eta, horrela, bere politika antisindikala eta nagusikeria erakutsi ditu", deitoratu du sindikatuak.\nIzan ere, azpimarratu zuenez, "COVID-19ren osasun krisiaren aurrean ere" enpresak ez du CNTrekin hitz egin nahi izan. Sindikatuak bilera eskatu zion zuzendaritzari "prebentzio protokoloak aplikatzeko eta langileen osasuna babesteko", baina enpresak ez zuen entzun. "Kudeaketa arduragabea da guztiz, Ecoespacion lan egiten dutenen osasuna arriskuan jartzen duena", azpimarratu du sindikatuak.\n10 Abe 2020;\n16 Abe 2020;\nCNT etikaren defentsan


Vitrac (Dordoina) - Wikipedia, entziklopedia askea.\nSarlat-la-Canéda, La Roque-Gageac, Vézac, Domme eta Carsac-Aillac\n809 (2018ko urtarrilaren 1a)\n408 (%50.4) 392 (%48.5)\nVitrac (frantsesez eta ofizialki: Vitrac) Okzitaniako udalerri bat da. Administratiboki Frantziako Dordoina departamenduan dago, Akitania Berria eskualdean. 2013an 881 biztanle zituen.\n2007an Vitrac udalerrian erroldatutako biztanleak 835 ziren. Familiak 345 ziren, horien artean 77 pertsona bakarrekoak ziren (45 bakarrik bizi ziren gizonak eta 32 bakarrik bizi ziren emakumeak), 126 seme-alabarik gabeko familiak ziren, 101 seme-alabak dituzten bikoteak ziren eta 41 seme-alabak dituzten guraso-bakarreko familiak ziren.\n2007an 495 etxebizitza zeuden, 351 familiaren etxebizitza nagusia ziren, 127 bigarren erresidentzia ziren eta 17 hutsik zeuden. 480 etxeak ziren eta 14 apartamentuak ziren. 351 etxebizitza nagusietatik 290 bere jabearen bizilekua ziren, 46 alokairuan okupaturik zeuden eta 16 doan lagata zeuden; 14 etxek bi gela zituzten, 52 etxek hiru zituzten, 101 etxek lau zituzten eta 184 etxek bost zituzten. 288 etxek euren parking plaza propioa zuten azpian. 137 etxetan ibilgailu bat zegoen eta 191 etxetan bat baino gehiago zituzten.\n2007an lan egiteko adina zuten pertsonak 522 ziren, horien artean 372 aktiboak ziren eta 150 inaktiboak ziren. 372 pertsona aktiboetatik 333 lanean zeuden (180 gizon eta 153 emakume) eta 39 langabezian zeuden (16 gizon eta 23 emakume). 150 pertsona inaktiboetatik 57 erretiraturik zeuden, 49 ikasten zeuden eta 44 "bestelako inaktibo" gisa sailkaturik zeuden.\n2009an Vitrac udalerrian 373 unitate fiskal zeuden, 830,5 pertsonek osaturik. Pertsona bakoitzeko diru-sarrera fiskalaren mediana urteko 18.529 euro zen.\n2007an zeuden 60 komertzioetatik, 1 erauzte enpresa zen, 1 janari enpresa zen, 6 bestelako produktu industrialen fabrikazioko enpresak ziren, 9 eraikuntza enpresak ziren, 6 ibilgailuen saltze eta konpontze enpresak ziren, 14 ostalaritza eta jatetxe enpresak ziren, 2 finantziazio enpresak ziren, 3 higiezinen enpresak ziren, 5 zerbitzu enpresak ziren, 11 administrazio publikoko enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 11 zerbitzu publikoetatik, 1 ibilgailuen konpontzeko eta nekazaritza tresnetako lantokia zen, 2 margolariak, 2 zurginak, 2 iturginak, 2 argiketariak, 1 ile apaindegia eta 1 jatetxe.\n2000. urtean Vitrac udalerrian 21 nekazaritza-ustiategi zeuden, 200 hektarea erabiltzen.\nDomme (3,2 km)\nCarsac-Aillac (3,7 km)\nCénac-et-Saint-Julien (4,0 km)\nGroléjac (5,3 km)\nMultimedia: Vitrac (Dordogne)\nBNF: 15252226z (data)


Bailara Berria Proiektua - Wikipedia, entziklopedia askea.\nBailara Berria Proiektua\nUreztatzearen aldaketa azken urteotan\nBailara Berria Proiektua, Toshka Proiektua edo Toshka Kanala Nasser aintziratik Egiptoko Mendebaldeko Basamortua ureztatzeko eraikitzen ari den proiektu erraldoiari ematen zaion izena da. 1997an Egiptoko gobernuak erabaki zuen bailara berria eraikitzea, gaur egungo Niloko bailarari aipamena egiten. Egiptok duen populazio hazkunde eta dentsitate handiari erantzun bat emateko proiektua da.\nKanala Toshka badiatik iparraldera hasten da, eta Darb el-Arbe'ieneraino mendebalderantz hedatuko litzateke; hortik Baris oasiseraino, 310 kilometro eginez. 2012an 60 kilometro falta ziren horraino iristeko. 2005eko martxoan Mubarak Punpatzeko Estazioa ireki zen, proiektu honen parte zentrala. Aintziratik ura punpatzen du, eta 2.340 kilometro koadro basamortu nekazaritza eremu bilakatzea da helburua. Abdel Fattah el-Sisi presidenteak proiektua berriro martxan jarri zuen. Lurrak doan ematen zaizkie unibertsitateko graduatuei, akre bat bakoitzari, Bizitza Luzea Egiptorentzat Funtsa erabilita.\nArazoak aurreikusten dira Mendebaldeko basamortuak duen gazitasun maila dela eta, akuiferoak kutsatu ahal dituenak eta irrigazioaren ondorioz ura ez-edankor bilakatu. Lurrak dituen mineralek ere ureztatze sistemak izorratzen dituzte.\nProiektu honen albo-kaltez, Toshka lakuak sortu dira. Koordenatuak: 22° 29′ 41″ N, 28° 34′ 46″ E / 22.494795°N,28.579559°E / 22.494795; 28.579559\nOrriaren azken aldaketa: 24 abuztua 2017, 15:04.


Paleolitoko labar pinturen multzo bat aurkitu dute Berriatuan\nPaleolitoko labar-pinturen multzo bat aurkitu dute Berriatuan\nAtxurrako kobazuloak duela 14.000 bat urte egindako 70 labar-pintura gordetzen ditu. Hainbat animaliaren irudiak dira.\nDiego Garate buru duen aditu talde batek “balio handiko” aztarnategi arkeologiko bat aurkitu du Berriatuan, Atxurrako kobazuloan, 300 metroko sakoneran. “Duela 100 urte Santimamiñeko pinturak aurkitu zirenetik Bizkaian aurkitutako haitzuloetako pinturen multzo handiena da”.\nOraingoz, lau bisita baino ez dituzte egin, eta, “nahiz eta ikerketa proiektuak luze joko duen”, Diego Garate arkeologoak gidatzen duen lantaldeak 14 panel margotu aurkitu ditu dagoeneko. Horietan, animalien 70 figura baino gehiago ikusten dira, batik bat zaldi eta bisonteenak, eta silexezko hainbat lanabes ere aurkitu dituzte. Irudiok duela 14.000 urte, "Santimamiñekoak egin ziren garai bertsuan", egin zituztela ondorioztatu dute adituek.\nDiego Garatek azpimarratu duenez, "Europan ez dago Atxurran aurkitutako irudiek baino eztenkada marka gehiago erakusten duen bisonte-irudirik".\nTeknikari dagokionez, grabatua ageri da ia irudi guztietan, eta zenbaitetan pintura beltza erabili zutela igartzen da, baina okerrago kontserbatuta dago hori.\nKobazuloa osorik aztertu aurretik aurreratu dutenez, “Euskadin Paleolitoko labar-irudi gehien dituen aztarnategia izango delakoan gaude”. Garateren hitzetan, “Champions Leagueren mailako aurkikuntza da, handia”, eta, azterketak amaitutakoan, “arte paleolitikoari buruzko eskuliburu guztietan agertuko da”.\nBizkaiko Aldundiko arduradunek gaur aurkikuntza aurkezteko emandako prentsaurrekoan azaldu dutenez, publikoa ezingo da oraingoz kobazuloan sartu, grabatuak zaindu behar baitira, eta sarbidea arriskutsua delako, baina 3Dko teknikak prestatzen ari dira, herritarrek erreprodukzioak ikusteko aukera izan dezaten.


Intxaurrondo | Irutxuloko Hitza\nEtiketen Fitxategia | Intxaurrondo\nOcean Colour Scene: Brit poparen kultuzko musika taldeaBy Irutxuloko Hitza on 2013/04/19 in Kultura, Laburrak Ingalaterrako taldea eta Javier Sun musikari donostiarra Intxaurrondo kultur etxean ariko dira gaur zuzenean. 90eko hamarkadan, brit poparen eztanda betean, Ocean Colour Scene taldea kultuzko banda bihurtu zen musika zaleen artean. Joan den otsailean argitaratu zuten disko berri bat: Painting. Hirukotearen ibilbidean hamargarrena da. Hamazazpi urte dira Moseley Shoals (1996) diskoa kaleratu zutenetik. Orduan lortu [...]\nIntxaurrondoko Kaldero Jaun jaiak egiteko azken saiakera egingo duteBy Kattalin Miner on 2013/03/19 in Aisia Kaldero Jaun jaiak 20 urte eta gero arriskuan ikusi dituzte aurten; irtenbideren bat lortzeko bildu dira gaur. Hamabost bat bizilagun bildu dira Kaldero Juan jaien etorkizuna erabakitzeko. Aurreko urteetan lanean aritu direnek, laguntzeko prest daudela esan dute, baina ardura beste batzuek hartu behar dutela uste dute. Bizilagunek zailtasun handiak ikusten dituzten arren, erronka hartzeko gogoa [...]\nTxikienek eta gurasoek badute non bilduBy Kattalin Miner on 2012/12/20 in Gizartea, Hiria, Paperekoa Intxaurrondoko guraso talde batek sustatu du Intxhaurgunea; 0 eta 5 urte arteko umeentzako gunea izango da Intxaurrondon zabaldu berri dute 0 eta 5 urte bitarteko haurrentzako eta haien gurasoentzako gunea. Toki berriak Intxhaurgunea izena du, eta helburua, auzoko guraso eta haurrak biltzeko gunea izatea da. Proiektua, guraso talde batek sustatu du, eta udal gobernuak diruz [...]\nIntxaurrondo kultur etxea, abiada hartzenBy Irutxuloko Hitza on 2012/12/17 in Kultura Duela urtebete ireki zituen ateak kultur etxe berriak Gaurko egunez zabaldu zuten Intxaurrondo kultur etxea, duela urtebete. Balantzea egiteko ordua iritsi zaio orain. Ekitaldi asko eta erabiltzaile asko izan dira, 160.000 pertsona baino gehiago ibili dira zentro honetan. Kultur Etxe berriak zerbitzu berriak eta berrituak ekarri dizkio auzoari: Plus 55 programa, haurtxoko eta gaztelekua eta [...]\nIntxaurrondoko haur eskolen aferari irtenbide azkar bat emateko eskatu dio udalak Eusko JaurlaritzariBy Irutxuloko Hitza on 2012/10/08 in Hiria Auzoan haur eskola publiko eta euskalduna izateko aukera bermatzea ezinbestekotzat jo du Naiara Sampedro zinegotziak Intxaurrondo auzoko haurreskolen aferari irtenbide azkar bat emateko eskatu dio Donostiako Udalak Eusko Jaurlaritzari. Joan den uztailean Intxaurrondoko bi ikastetxe publikoetan haur eskola bana jartzeko eskaerari uko egin zion Eusko Jaurlaritzako Hezkuntza Sailak. Intxaurrondo ikastolak eta Intxaurrondo Hegoak bakoitzak bere [...]\nDoako txartel gehiago Herrera eta IntxaurrondonBy Irutxuloko Hitza on 2012/10/05 in Bestelakoak Lehenengo doako txartelen arrakasta ikusita, asteburu osoan banatuko dituzte Euskotrenen geltoki berrietan. Metrodonostialdeak Intxaurrondo eta Herrerako geltokien irekieraren balorazio positiboa egin du. Jasotako datuen arabera, beste lanegunetan zerbitzua erabili ohi dutenak baino 7.000 erabiltzaile gehiago zenbatu ziren. Horietatik 2.000 ohiko txartel edo abonuekin eta beste 5.000k, Intxaurrondo eta Herrerako getokietan banatutako doako txartelak erabili zituzten. [...]\n‘Topoa Euskotren da’ aldarrikatu dute IntxaurrondonBy Kattalin Miner on 2012/10/05 in Hiria, Paperekoa Langileak kezkatuta daude Metro Donostialdea izen aldaketarekin enpresa bitan banatuko ote den Intxaurrondoko Euskotrenen geltoki berria abian jarri zen atzo. Geltokiaren parean, ordea, Topoa Euskotren da lelopean, Euskotreneko Batzorde Iraunkorraren izenean, garraio enpresako langile batzuek elkarretaratzea egin zuten. Orain arte Euskotren izan den eta Topo bezala ezagutua denak, Metro Donostialdea izena hartu du. Aldaketa honekin [...]\n“Topoa Euskotren da!” lelopean elkarretaratzea egin dute Intxaurrondoko tren geltoki berrianBy Kattalin Miner on 2012/10/04 in Hiria Gaur hasi dira Euskotreneko zati berria eta Intxaurrondoko geltokia martxan. Irekieraren egunean parean topatu dute Euskotreneko Batzorde Iraunkorrak antolatutako elkarretaratze bat, “Topoa Euskotren da!” lelopean. Orain arte Euskotren izan dena Metrodonostialdea izendatzeak kezkak sotzen dizkie. Zehazki horrek enpresa banatzea ekarri dezakelako. “Oso erosoa eta puntuala” Bestalde erabiltzaileek pozik hartu dute geltoki berriaren irekiera eta Uxua [...]\nBi geltoki berriak prest diraBy Agurtzane Altuna on 2012/10/04 in Gizartea, Hiria, Paperekoa Gaurtik aurrera, Herrera eta Intxaurrondoko bi tren geltoki berriak martxan dira. Gainera, lehen bi egun hauetan bertako bizilagunek dohainik bidaiatuko dira Azken orduko konponketak eta ikutuak eman ondoren, txukun-txukun geratu dira Herrera eta Intxaurrondon ireki dituzten Euskotreneko geltoki berriak. Herrerako bizilagunek tren geltoki berria izango dute, eta lehengo bide zaharra merkantzien garraiorako soilik erabiliko da [...]\nHerrera eta Intxaurrondoko tren geltoki berriak prest daudeBy Agurtzane Altuna on 2012/10/03 in Gizartea, Hiria Lehen bi egunetan bizilagunek ez dute bidaia-txartela ordaindu beharrik izango Herrerako bizilagunek tren geltoki berria izango dute. Bide zaharra merkantzien garraiorako soilik erabiliko da hemendik aurrera. Intxaurrondora, berriz, lehen aldiz iritsiko da trena, eta hemendik aurrera, bertako bizilagunek zortzi bat minutuan iritsi ahalko dute Donostia erdiraino. Lehen bi egunetan, gainera, Herrera eta Intxaurrondoko bizilagunek ez [...]\nTweetstream\tViewing item 1 to 5 (of 5 items) Unai Oiartzun posted an update 6 hours, 54 minutes ago\nAitor Manterola posted an update in the group Futbolsofatzen 7 hours, 52 minutes ago\nUrtzi Urkizu posted an update 8 hours, 12 minutes ago\nIker Aranburu posted an update 8 hours, 49 minutes ago\nIker Aranburu posted an update 9 hours, 29 minutes ago


Beatriz Escobar DEBEGESAko lehiakortasun turistikorako Teknikariak 'SICTED kudeatzaile onena' sarietan bigarren finalista saria eskuratu du — Debabarrena turismo\nBeatriz Escobar DEBEGESAko lehiakortasun turistikorako Teknikariak 'SICTED kudeatzaile onena' sarietan bigarren finalista saria eskuratu du\nBeatriz Escobar DEBEGESAko lehiakortasun turistikorako Teknikariak 'SICTED kudeatzaile onena' sarietan bigarren finalista saria eskuratu du Fitur azokan banatu dituzte gaur, osteguna, Helmugako Kalitate Turistikoaren Sistema Integrala – SICTED sariak. https://www.debabarrenaturismo.com/eu/albisteak/beatriz-escobar-debegesako-lehiakortasun-turistikorako-teknikariak-sicted-kudeatzaile-onena-sarietan-bigarren-finalista-saria-eskuratu-du https://www.debabarrenaturismo.com/eu/albisteak/beatriz-escobar-debegesako-lehiakortasun-turistikorako-teknikariak-sicted-kudeatzaile-onena-sarietan-bigarren-finalista-saria-eskuratu-du/@@download/image/Premio SICTED Saria Debegesa_Debabarrena 03.jpg\nFitur azokan banatu dituzte gaur, osteguna, Helmugako Kalitate Turistikoaren Sistema Integrala – SICTED sariak.\nBeatriz Escobar lankideak, Debegesa garapen agentziako lehiakortasun turistikorako Teknikariak, “2015eko SICTED kudeatzaile onena” kategorian bigarren finalista saria jaso du gaur goizean FITUR turismo azokan, Debabarreneko enpresa turistikoetan SICTED programa garatu eta ezartzean kalitatearen alde egindako lana eta ahalegina aitortuz.\nSICTED Turismo Kalitatearen Sistema Integralak helmuga turistikoen kalitatea hobetzea du helburu, eta horrekin batera turismo instalazioen kudeaketa hobetzea, sektorearen profesionaltasun handiagoa eta bisitariaren esperientzia eta asebetetzea hobetzea.\nDebabarrena eskualdeak 2010ean egin zuen bat SICTED programarekin, Basquetourren eskutik, eta gaur egun eskualdeko 37 enpresa turistikok dute Kalitate Turistikoaren Konpromisoa ziurtagiria.\nDebegesa garapen agentziak, Basquetourrekin elkarlanean, SICTED programan parte hartzen duten enpresa eta zerbitzu turistikoei honako zerbitzuak eskaintzen dizkie: formazio planak, asistentzia teknikorako bisitak, taldekako tailerrak, hobekuntza planak aurrera eramanteko lan taldeak eta kalitate-arauen egokitasuna kontrastatzeko enpresen ebaluazioak, besteak beste. Etengabeko formazio eta jarraipen prozesu hau guztia burututakoan, Kalitate Turistikoaren Konpromisoa ziurtagiria ematen zaie parte hartu duten establezimenduei.\nEskualdeko edozein enpresak programa honetan parte hartu nahi izanez gero, Debegesarekin jar daiteke harremanetan: beaescobar@debegesa.eus helbidera idatziz edo 943 81 01 10 telefono zenbakira deituz (Beatriz Escobar).\n*Debabarrean Kalitatearen bereizgarria duten establezimenduak:\n-Debako Turismo Bulegoa\n-Zumardi Hostatua (Deba)\n-Zelaietaberri Landaetxea (Deba)\n-Longa Nagusi Nekazalturismoa Mallabian\n-Txarriduna Hotela (Elgoibar)\n-Debaventura S.L. (Deba)\n-Zumalabe hotela (Mutriku)\n-Nautilus Interpretazio Zentroa (Mutriku)\n-Mutrikuko Turismo Bulegoa\n-Arbe Hotela (Mutriku)\n-Itsaspen Kanpina eta apartamentuak (Deba)\n-Donibane Landaetxea (Deba)\n-Arriola txiki nekazalturismoa (Deba)\n-Lasturko Aterpetxea (Deba)\n-Zubeltzu-torre nekazalturismoa (Deba)\n-Goikola Nekazalturismoa (Deba)\n-Saka nekazalturismoa (Deba)\n-Melida Pentsioa (Ermua)\n-Zelai landaetxea (Mallabia)\n-Urgain Jatetxea (Deba)\n-Txindurri Iturri Nekazalturismoa (Deba)\n-Eleizondo Landaturismoa (Deba)\n-Lasturko taberna (Deba)\n-Pikua Landaetxea (Mutriku)\n-Belaustegi jatetxea (Elgoibar)\n-Pikua Jatetxea (Mutriku)\n-Itziar Hostala (Deba)\n-Saturraran Kanpina (Mutriku)\n-Errotaberri Landaetxea (Deba)\n-Yako surf eskola (Deba)\n-San Juan jatetxea (Mutriku)\n-Loretxu taberna (Mutriku)\n-Calbeton jatetxea (Deba)\n-Azitain Jatetxea Eibarren\n-Mendaroko Txokolateak (Mendaro)\n-Irish Pub (Deba)


Badatoz Lekeitioko sanantolinak - Lea-Artibai eta Mutrikuko Hitza : Lea-Artibai eta Mutrikuko Hitza\nSan Antolin jaien aurkezpena. Argazkia: Lekeitioko Udala\nIrailaren 1etik 8ra bitartean ospatuko dituzte Lekeition San Antolin jaiak, baina bihar [abuztuak 31] jaiekin lotutako hainbat ekintza egingo dira, besteak beste, plazaren apainketa, futbola eta senegaldarren jaia. Aste honetan aurkeztu du Lekeitioko Udalak jaietako programa, eta, aurten, 70 ekintza egongo direla jakinarazi dute. “Aurten ere esfortzu berezia egin da jaietako ekintzetan aniztasun handia egoteko eta denontzako festak egiteko”, azaldu dute.\nBeste hainbat ekintzen artean, kuadrilen bajada, herriko taldeen ekintzak, txapelketak, ikuskizunak, su artifizialak edota kontzertu oso bereziak nabarmendu dituzte, bai eta Anteroren etorrera ere. Jaiei hasiera emango dien txupina botatzeko ardura Itxaro Mentxaka Bengoetxea mezzo-soprano lekeitiarrak edukiko du. Lekeitioko 22. San Antolin Torneoa, Akarregi II. Memoriala lehiatuko dute esku pilotako profesionalek.\nBestalde, jaietan, eta batez ere irailaren 5 eta 6an segurtasun neurri bereziak hartuko dituztela aurreratu dute, “dena ondo baino hobeto irten dadin”. Hori dela eta, osasunean, segurtasunean eta garbitasunean ahalegin berezi bat egingo dutela azpimarratu dute. “Antzar egunean esaterako, 11:00ak aldera herriko sarrerak itxi egingo dira ibilgailuentzat eta horrela mantenduko da egunean zehar. Segurtasun neurri hau irailaren 6ra ere luzatuko da, Gatiburen kontzertua dela eta Lekeitiora jende asko etortzea espero da eta”.\nAurten ekimen berezi bat ere jarri dute martxan, festak herritar guztiek gozatu ahal izateko eta inklusiboagoak izateko neurri hartu dituzte. “Udalak txartel bat banatuko die behar bereziak dituzten haurrei, askotan ilaran egotea ezinezkoa izaten baitzaie eta txartel honekin barraka gunean eta baita jaietan egongo diren puzgarrietan sartzeko lehentasuna izango dute”. Txartela eskuratzeko, eskaera egin behar da Lekeitioko Udaleko Gizarte Zerbitzuetan. “Era berean, zaratarekiko hipersentsibilitatea duten haurrek ere barrakez goza dezaten, ferialariek, irailaren 2an eta 7an, 17:00etatik 19:00etara, barraka gunean, ez dute musikarik jarriko eta beraz gunea isilik egongo da bi orduko tarte horretan”.\nZaborrak edukiontzietara botatzeko aldarrikapena ere egin du udalak, urtero modura. Iaz 13.260 kilo zabor batu zirela guztira jakinarazi dute, eta horietatik ia 6 mila antzar egunaren ondorengo egunean. “Itsasoan ere zabor kopuru handia batzen da eta hori ezinezkoa da onartzea. Hori dela eta, festetara hurbiltzen den jendea kontzientziatzea nahi dugu eta zaborrak dagokion edukiontzietara botatzea eskatzen dugu. Itsasora botatzen diren hondakinak ingurugiroari eragiten diote zuzenean eta noski, guri ere. Ingurugiroa zaintzea denon erantzukizuna da”.\nSan Antolin jaien hasierako eraso sexisten kontrako elkarretaratzea. Argazkia: Potxuak Martxan\nErasotzaileak Kanpora. Urtero modura, egitarau berezia prestatu du Lekittoko Txosna Batzordeak ere, eta eraso sexisten kontrako manifestaziagaz emango diote hasiera. Ohi bezala, jaien bezperan, manifestazioa deitu du Potxuak Martxan Lekeitioko talde feministak. Bihar [abuztuak 31] 21:00etan Tortola kaletik hasiko da eraso sexisten kontrako protesta, eta jaietarako txapak ere eskuragarri jarriko dituzte egunotan. Mugimendu feministak antolatu duen ekimenarekin bat egiten duela azaldu du udalak ere, eta manifestaziora joateko gonbitea luzatu dute.\nParkea eta portua izango dira Lekittoko Txosna Batzordeak antolatutako ekimenen gune nagusiak. Musika izango da Portuko Guneko protagonista batez ere; Parkean, berriz, txikienentzako jolas, tailer eta era askotako ekimenak egongo dira, eta jadanik erroturik dagoen Farolapekuak ere bertan izango du lekua. Lili Txakartegi, Lau hare ale, Niko Etxart, Jon Gurrutxaga eta Urbil Artola edota Keu Agirretxea musikarien kontzertuak baieztatu dituzte.\n[Lekittoko Txosna Batzordearen EGITARAUA]


Berriak Archives - Page 12 of 12 - Txuri-Urdin Hockey\nTxuri-Majadahonda bertan behera geratu zen\nTxuri-Majadahonda bertan behera geratu zen Txuri eta Majadahondaren arteko partidua bertan behera geratu zen. Izotz makinaren matxurak, izotza behar zen moduan jartzea ezinezkoa egin zuen eta epaileek neurketa baldintza horietan ezin zela jokatu erabaki zuten. Hurrengo egunetan,…\nLarssonek debuta egingo du Madahondaren aurka Bi asteko atsedenaldia hartu eta gero, ligara bueltatzen da Txuri Urdin larunbatean (21.45). Gipuzkoarrek Majadahonda izango dute aurrean. Tito Marcelinoren mutilek ligaren lehenengo postua ziurtatuta daukate, beraz Larsson fitxaketa berriaren estreinaldia…\nTxuri Urdinek Johan Larsson suediarra fitxatu du\nTxuri Urdinek Johan Larsson suediarra fitxatu du Johan Larsson suediarrak Txuri Urdinen jokatuko du denboraldia bukatu arte. 26 urteko jokalariak, Martin Jakovlevsek utzitako lekua beteko du. Letoniarrak taldea utziko du arazo pertsonalak direla eta. Fitxaketa berria atzelaria…\nContinental Cup Octubre 2018\nAquí podéis ver algunas de las imágenes de nuestro viaje a Riga\nOrrialdea 1 … Orrialdea 11 Orrialdea 12\nFINALES SENIOR MASCULINO 2019-20\nCopyright © 2020 Txuri-Urdin Hockey. WordPress-ekin egina & CeeWP, Theme by ceewp.com & Txuri-Urdin Hockey is using the Great WordPress theme


DonostiaEuskaraz.eus - Oporretan Euskaraz 2022\nOporretan Euskaraz 2022\nIzena ematean nahitaezkoa izango da Donostiako Udalak apirilaren 12an onartutako "Oporretan Euskaraz 2022 - Oinarriak eta Funtzionamendu arauak" onartzea.\n2017 – 2011 urte bitartean jaiotako haurrak (biak barne)\nZaintza zerbitzua eskainiko da: 08:30etatik 9:00etara (izena emateko garaian zerbitzua erabiliko den ala ez adierazi behar da)\nEskola publikoak izango dira haurrak jasotzeko lekuak. Auzoak erabakitzerako garaian, hainbat irizpide kontuan hartu dira: auzoaren biztanle kopurua, euskaldunen portzentajea, euskara sustatzeko helburua duen beste udalekuren bat antolatzen ote den auzoan eta abar. Horren ondorioz, ondorengo 8 jasotze-puntu edo ikastetxe publiko erabiliko dira.\nAltza Herri ikastetxea (Txapinene kalea 21)\nAmara Berri-Salaberria (J.M.Salaberria 14)\nAiete ikastetxea (Arostegi kalea 1)\nGuraso bakarreko familiak ondokoak kontsideratuko dira: guraso bakar batek (Familia liburuan guraso bakar bat agertzen denean edo gurasoa alarguna denean soilik) eta seme-alaba batek edo gehiagok osatutako familia unitatea, baldin eta bere 2020ko soldata lanbide arteko soldata 2,5 aldiz baino txikiagoa izan bada (13.300 x 2,5 = 33.250 €). Egoerak kobraketa egunaren aurretik ez badira egiaztatu, kuota osoa ordainaraziko zaie familiei.\nGizarte-laguntza jasotzen duten familietako haurrak. Egoera hau Donostiako Udaleko Gizarte Zerbitzuen bidez egiaztatuko da.\nMaiatzaren 2tik 10era: izena emateko epea\nMaiatzaren 23an: zozketa\nEkainaren 3an kobratuko da izen emate kuota, bakoitzak adierazitako kontu korrontean.\nEkainaren 10ean taldeak osatuko dira, eta zozketaren emaitza kontsultatu den modu berean ikusi ahal izango dute familiek.\nEkainaren amaieran, Udaleko Euskara Zerbitzuak onartutako haur bakoitzaren familiari jakinaraziko dio Udalekuari buruzko informazioa.\nZozketa maiatzaren 23an egingo da. Aurrerago jakinaraziko da ordua eta lekua.\nEmaitzak maiatzaren 23an, arratsaldean, argitaratuko dira. Izen ematean emandako NAN zenbakia erabiliz ikusi ahal izango da izen emate horri dagokion emaitza hemen, edo telefonoz deituta.


Iparraldeko drama, hegoaldeko tragedia\n2001/12/01 Carton Virto, Eider - Elhuyar Zientzia\n5,3 milioi pertsona kutsatu ziren iaz Giza Immunoeskasiaren birusarekin (GIBarekin); hiesa zuten pertsonen kopurua, berriz, 6,1 milioikoa izan zen, eta hil, 3 milioi pertsona hil ziren hiesaren ondorioz. Datuak hotzak direla diote, baina datu horien aurrean ez dago hotz geratzerik. Mugarik gabeko gaixotasuna da hiesa, bizitza estilo modernoaren isla: ez du muga geografikorik, ez eta muga biologikorik; jantziz aldatu, ezagutzen ez zitzaion aurpegiak erakutsi eta ugaritzen trebea baita. Ia Interneteko birusak baino aldakorragoa da. Hortik dator txerto eraginkorra lortzeko zailtasuna. Internetek aldatu omen du mundua, baina hiesa ez zaio atzean geratu: herrialde garatuetan drama bihurtu da eta txiroetan, berriz, tragedia. Afrika beltzak dagoeneko ez du etorkizunik, milioika lagun hil ditu hiesak, gazteak batez ere. Asiako errealitatea ez da, oraindik, hain gordina izatera iritsi, baina iritsiko omen da. Hemen, herrialde garatuetan, gizarteak hiesarekin bizitzera ohitu behar izan du, hiesdunak onartzen ikasi, eta seropositiboek hiesarekin bizitzen ikasi behar izan dute. Tratamendu erretrobiralek itxaropenerako ateak ireki dizkiete, putzutik atera dituzte... hirugarren munduak, ordea, ez du horrelako aukerarik izan, eta, gauzak aldatzen ez diren bitartean, ez dirudi izango duenik ere. Beraz, txerto eraginkorrean izan behar itxaropena. Eta horretan ere hiesak aldatu egin du zientzia eta ikertzaileen lana, gaixotasun honek 20 urte betetzen dituen honetan egunero milaka ikertzailek elkarrekin lanean dihardutelako ezagutzen den birus mutanteenaren aurkako borrokan garaile atera ahal izateko. Bitartean, elkartasun apur batek ez lioke inori kalterik egingo, ihesik gabe. 36 milioi lagun kutsatuta; 25,3 milioi Afrikan. 20 milioi hildako; hiru laurden Afrikan. Zenbakiak hotzak direla esaten da, estatistikek gezurra esaten dutela, baina aurreko horiek ongi erakusten dute Afrika beltzak bizi duen tragedia. Hemen, lehen munduan, botikak eskura daude, eta hiesaren mamua indarra galtzen hasita dago; Saharaz hegoaldeko Afrikan, ordea, egoera oso bestelakoa da. Ez bakarrik milioika lagun hiltzen ari delako, hildako gehienak gazteak direlako ere bai; etorkizuneko gizartearen oinarria. Adituen arabera, Afrikan eta munduan, hiesa giza garapenaren mehatxurik handiena da.\n2001/07/01 Carton Virto, Eider - Elhuyar Zientzia\nIngurugiro-arazo larrienak konpontzen diren heinean, ongizatearekin lotura estua duten beste batzuk azaleratzen ari dira. Horien artean dago, hain zuzen, usaina. Normalean ez da oso kaltegarria izaten, baina bai gogaikarria eta, zenbait kasutan, osasun-arazo fisiko eta psikologikoak eragin ditzake. Ingurugiro-arazoekin lotuta egiten diren salaketen buruan zarata eta usaina daude, baina, kontraesana badirudi ere, Hego Euskal Herrian ez da oraindik usainak arautuko dituen berariazko legerik sortu.\nEuropako Batasunak 2000ko urtarrilaren 1etik aurrera super gasolina merkatuetatik erretiratzea erabaki zuen, baina Italiak, Espainiak eta Greziak debekua 2001eko abenduaren 31ra arte atzeratzeko eskubidea lortu zuten. Azkenean, uda honetan jarriko da indarrean. Abuztuaren lehen egunetik aurrera super gasolina merkatutik desagertuko da eta, haren partez, berunik ez duen beste bat egongo da salgai. Horrela, autoek ez dute berunik isuriko atmosferara.\nMunduko gune babestuak\n2001/06/01 Carton Virto, Eider - Elhuyar Zientzia\nNatura eta Baliabide Naturalak Kontserbatzeko Nazioarteko Batasunaren (NKNB) arabera, gune babestua biodibertsitatea zein baliabide natural edo kulturalak babesteko, berariaz izendatutako lur edo itsas gunea da, lege ofizialen bidez edo atxikimenduz kudeatzen dena. XX. mendean ia herrialde guztiek izendatu dituzte gune babestuak edo, gutxienez, haiek izendatzeko planak egin dituzte. Hala ere, lurraren % 8,83 besterik ez dago babestua.\nDavid Southwood: “AEBetan NASA interes nazionalarekin lotzen dute. ESArekin ez da hori gertatzen”\n2001/05/01 Carton Virto, Eider - Elhuyar Zientzia\nEuropako Espazio Agentzia (ESA) ez da Estatu Batuetako NASA bezain ezaguna eta indartsua, baina pixkana-pixkana leku garrantzitsua hartu du munduko espazio-agentzien artean. 25 urte badira dagoeneko sortu zela eta hainbat proiektu arrakastatsu gauzatu ditu geroztik: Eguzkia ikertzeko SOHO behatokia eta unibertsoaren mugak zelatatzeko XMM-Newton behatokia, esaterako, edota orain lanean ari den Cluster II misioa. David Southwood doktoreak Europako Espazio Agentziako zientzia-zuzendariaren kargua estreinatu berri du eta agentziaren etorkizunari buruz hitz egin dio Elhuyarri.\nKometak eta asteroideak, zer da zer?\nDuela 50 urte bazirudien argi zegoela zer zen asteroidea eta zer kometa. Ezaugarri bereizgarriak zituzten eta ongi mugatutako bi taldetan sailka zitezkeen. Kometak “izotzezko baloi zikinak” ziren, eguzki-sistemaren mugan sortuak eta asteroideak, berriz, Marte eta Jupiterren artean flotatzen zuten arrokak. Kometek era askotako orbitak dituzte; asteroideek, berriz oso orbita eliptikoak, eta planeten plano eta norabide berean orbitatzen dute Eguzkia. Baina azken 50 urteetan, asteroide eta kometa gehiago aurkitu diren heinean, kometa gisa portatzen diren asteroideak eta asteroide gisa portatzen diren kometak agertu dira. Eta, noski, definizioak berrikusi beste aukerarik ez dute izan zientzialariek.\nDataGrid, etorkizuneko Internet?\n2001/02/01 Carton Virto, Eider - Elhuyar Zientzia\nInterneten dena dago. Edozein gairi buruzko nahi adina informazio eta beste hainbeste zabor. Internet bazter guztietara ari da hedatzen eta geroz eta erabiltzaile gehiago ditu, baina hedapenak sarearen mugak agerian utzi ditu. Motela da gauza askotarako eta dagoeneko informazio-kantitate oso handiak kudeatzeko ez du balio. Hautabideak, hortaz, ezinbestekoak dira.\nApple-ek ere berrikuntzak\nMicrosoftek berrikuntzaren bat aurkeztean, Apple ere inguruan ibili ohi da. G4 berriak aurkeztu ditu.\nAuñamendi entziklopedia Internetetik kendu badute ere, badaude euskararen alde lan egiten duten beste hainbat proiektu on-line.\nXbox eta Whistler Microsoften berrikuntzak\nBill Gatesek aurkeztu berri du Xbox, Microsoften apustu berria jokoen merkaturako. Kontsola berri honek Nintendo, Sega eta Sonyri zuzeneko konkurrentzia ...\n‹‹ Aurrekoak 1 2 ... 18 19 20 21 22 23 24 Hurrengoak ››


2+2=5? -> MATE + MATE = LITERATURA?: EGIN APUSTU ZURE BURUARI! (III)\nNi, Irati orain 12:08\nAnónimo 6 de junio de 2009, 11:30\n22 dira ezkongabeak 50 langileetatik\nkinielak egiten dituzten 22etatik 19 ezkonduak dira\nfutbola gustoko duten 25etatik 21 dira ezkonduak\nberaz, kinielak 3 ezkongabek egiten dituzte eta futbola 4 ezkongabek dute gustoko\n22 ezkongabe- aurreko 7ak= 15 ezkongabek ez dute futbola gustoko eta ez dute kinielarik egiten.\nZuzen al nabil?\nPD: ezkonduak futbolera doaz emaztea bistatik kentzeko edo emazteak senarra futbolera bidaltzen du berarentzako tarte lasai bat izateko??\n22 dira ezkongabeak\nkinielak 22k egin-> 12 ezkondu, beraz, 10 ezkongabe\nfutbola gustoko 25ek-> 14 ezkondu, baina 7 bestean ere daudenez 7 ezkondu ditugu guztira,\n11 ezkondugabek dute gustoko baina 4 bestean ere daudenez 7 kontatuko ditugu\nOrduan 7+10=17 ezkongabei gustatzen zaie futbola/ kinielak egiten dituzte/ biak.\n5 ezkongabek ez dituzte kinielak egiten eta ez dute futbola gustoko\nIrati 8 de junio de 2009, 10:46\nEgun on adiskideok!\nBi iruzkin jaso ditut, eta biak primeran daude! (bidali duenak badaki asmatu duela). Baina, beste lagun batzuei ere burua pittin bat nekatzeko aukera eman nahi diet, eta bihar ez bada datorren astelehenean (tartean Hondarribin izango naiz ikasleekin) argitaratuko ditut iruzkin guztiak.\nEz dakit sariren bat ere merezi duzue eta, ez dakit zerbait pentsatzen hasi beharko dugu. Proposamenak biltzeko prest nago!\nEsaterako... anonimoak nor diren jakiten badugu... partaide guztion artean bazkaritxoren bat edo antola dezakegu...\nLeire 8 de junio de 2009, 16:02\nBazkaritxoren bat ez, datorren kurtsora begira emanaldiren bat prestatzen hastea dibertigarriagoa da!! Guk badugu ideiaren bat musika eta antzerki edo bromakin lotuta, irakasleak ados bazaudete behintzat.\nOngi lo egin Hondarribin (duela bi urte ez zuten ongi lo egin, eta zuek aurten ez dakit...)\nIrati 9 de junio de 2009, 8:27\nHorixe ados gaudela! Aurtengo emanaldia polita izan bada, datorren urtekoa mundiala izango da, eta horretarako gurekin batera zuek aritu behar duzue ekarpenak egiten! Denon ideiekin aberatsagoa izango da!\nEta ea Hondarribin pixka bat deskantsatzea lortzen dugun, badakizu, eguna ongi zukutzeko gauean atseden hartu behar da! Ziur naiz primeran pasako dugula!\nIrati 15 de junio de 2009, 14:31\nHortxe goialdean lehengo astean jadanik eginda zeuden bi ebazpenak. Primeran biak ala biak! Ezkonduak futbola ikustera ... auskalo zergatik joaten diren! Zu zergatik joaten zara?


Eredu Hirueleduna – COLEGIO BASAURI IKASTETXEA\nBASAURI IKASTETXEAK testuinguru hirueleduna eskaintzen du (euskaraz, gaztelaniaz eta ingelesez) heziketaren garapenerako, eta frantsesa, atzerriko bigarren hizkuntza, hautazko moduan DBH 2.mailatik hasita\nEtapa bakoitza kontuan hartuta, gure IBILBIDE LINGUISTIKOAREN ezaugarri nagusienak ondorengoak dira:\nLehenengo zikloa (2 urte): bi asteko egokitze aldiaren ostean, zeinetan gaztelaniari lehentasuna ematen zaion, gehiengoaren ama-hizkuntza baita, euskara lekua hartuz joango da, eskolako komunikazio-hizkuntza bihurtu arte.\nBigarren zikloa (3 urtetik 5 urtera): hizkuntzen ordutegi banaketari dagokionez, egunero klase ordu gehienak euskaraz eman ohi dira, bi ordu izan ezik: bat gaztelania lantzeko erabili ohi da, eta bestea ingelesa. Hizkuntzok ez dira ohiko ikasgaitzat hartu behar; aitzitik, hizkuntzak tresna gisa ulertu behar dira, etapa honetan landu eta eskuratu behar dituzten gaitasunen beharretara daudenak.\nMatematika alorrean gaztelania da eskolako komunikazio hizkuntza, baita Gaztelania eta Literatura ikasgaian ere, zeinetan ikasteko materia den. Ingelesa maila guztietan Ingeleseko klaseetan erabili ez ezik, Science delakoan, Musikan eta Artean ikas-hizkuntza gisa ere erabili ohi da. 3. zikloan (5. eta 6. mailetan) Computer delako irakasgaia ere ingelesez da. Gainontzekoetan euskara da komunikazio hizkuntza: Gizarte, Natur Zientziak, Gorputz Hezkuntza, Erlijioa / Balio sozialak eta zibikoak. Euskara eta Literatura irakasgaian ikasteko materia ere bada.\nLehen Hezkuntzan moduan, ingelesa Ingeleseko klaseetan erabili ez ezik, zenbait irakasgaitan komunikazio hizkuntza gisa ere erabili ohi da, Music, Art eta Tecnology irakasgaietan, hain zuzen ere. Gaztelania eta Literatura ikasgaian gaztelania ikasteko materia da, eta Matematika, IKT eta Latina gaztelaniaz ikasten dira, hots, gaztelania eskolako komunikazio hizkuntza da hiru irakasgai horietan. Gainontzeko irakasgaiak euskaraz ematen dira, eta Euskara eta Literaturan ikasteko materia ere bada. DBHko 2.mailatik aurrera ikasleek Frantsesa aukera dezakete Atzerriko Bigarren Hizkuntza gisa. DBH eta Euskara eta Literatura irakasgaia gaindituz gero, ikasleek Europako Hizkuntzen Erreferentzia Markoari dagokion B1 mailaren baliokidetasun-agiria jasoko dute.\nHizkuntza ereduei dagokienez, Batxilergoa egiteko B eredua onartzen ez denez, A eta D ereduen artean aukeratu behar da. Egun, etapa honetan gaztelania da eskolako komunikazio hizkuntza (A eredua), Ingelesa eta Euskara eta Literatura irakasgaietan izan ezik. Hautaprobetan egin behar ez diren irakasgaien kasuan, euskaraz edo ingelesez ikastea planteatu da. Frantsesa hautazkoa da, Atzerriko Bigarren Hizkuntza gisa.


Biblioteca - Instituto Diocesano de Teología y Pastoral - IDTP\nBibliotecaAngel Mari Unzueta, teologia\nKalean dago joan den urteko azaroan hil zen Angel Mari Unzueta elizbarrutiko abadeari eskainitako “Uztaro betean” liburuaren lehenengo argitaraldia. Liburu honek Angel Mari Unzueta Bilboko Eleizbarrutiko bikario ohi zenak hainbat agerkarirako idatzitako artikuluak jasotzen ditu. Liburuaren ardatz nagusia teologia pastoralean kokatzen da: Kontzilio Vatikano II. aren argi-ilunak bere gauzapenetan, zer Eliza XXI. menderako, laikoek eta apaizek partekatutako bidea, Elizaren mezua bakeaz… On Joan Maria Uriartek, Donostiako gotzain erretiratu eta Angel Mariren lagun eta hezitzaileak, idatzi du liburuaren hitzaurrea.\nQR kode baten bidez ikus-entzunezko hainbat agiri ikusi daiteke, besteak beste Diman ospatu zen eta ETBak emon zuen azken meza, Bilboko Eleizbarrutiaren historiari buruzko kapituluak –Komunikabideetarako Eleizbarrutiko sailaren laguntzarekin egindakoak-, Bizkaia Irratian emititutako hainbat audio edo Urkiolako omenaldiaren laburpena.\nLiburua Jakinbide Liburudendan saltzen da (18€)


Donostiako klasikoaren antolatzaileek eta Udaletxeek planifikatutako errepide mozketak direla eta, datorren larunbatean uztailaren 31an, 10:00etatik 20:00ak arte gutxi gorabehera, ezingo ditugu gure lineetako ohiko ibilbide, geltoki eta ordutegiak bete:\n06:30etik aurrera geltokia izango da F. García Lorca 2 (Bus geltokia kanpoaldean). Handik, hiritik irteteko ohiko ibilbidea berrartuko da.\nDonostia-Donostia klasikoaren antolatzaileek eta udaletxeek planifikatutako errepide mozketak direla eta, datorren larunbatean uztailaren 31an, 10:15etik 18:00ak arte gutxi gorabehera, ezingo ditugu gure lineetako ohiko ibilbide, geltoki eta ordutegiak bete:\nDonostia-Donostia klasikoko errepide mozketak direla eta, datorren larunbatean uztailaren 31an , 06:30etik gutxi gorabehera eta trafikoa normaltasun batera itzuli bitarte, linea hauek aldaketak jasango dituzte:\nGreba deialdia: ostiralean, maiatzaren 27an.\nE25 aldaketak: igandean, maiatzaren 29an.\nHondarribian 10K lasterketa\nE21, E25 eta E27 aldaketak: igandean, maiatzaren 29an.\nPasaian Itsas Festibala\nLineen aldaketak: maiatzaren 26tik 29ra.\nE06 aldaketak: maiatzaren 19tik aurrera.\nGI-636 (Lintzirin) asfaltatze lanak


Pilak hondakin berezi, toxiko eta arriskutsuak dira. Pilak ez dira inoiz zaborrontzira bota behar. Euren bilketa selektiboa egin behar da, haiek garbigunera eramateko edo horiek biltzen dituen denda batera eramateko.\nPilak erreziklatzeagatik, zer lortzen dut nik?\nPilek ahalmen kutsagarri handia dute, eta erreziklatzeak ahalmen hori kontrolatzea dakar.\nAdibidez, pila-botoi baten merkurioak 600.000 litro ur kutsa ditzake; horrek arrisku larriak dakartza, baita osasunarentzat ere.\nPiletan jasotako lehengaiak aprobetxa daitezen errazten dut.\nZelan erreziklatzen dira pilak?\nGarbiguneetan eta bestelako bilguneetan pilak utzi eta gero, pilok planta erreziklatzailera eramaten dira; bertan, merkurioa eta beste metal batzuk (zinka, kadmioa, beruna, zilarra) berreskuratzen dira.


Alegiako gaztetxea - Wikipedia, entziklopedia askea.\nAlegiako gaztetxea 1987ko abenduan okupatutako eraikina da. Eraikina Renferen Alegiako geltokiari zegokion biltegi zaharra izan zen.\n1986an Ziklox Garaialde Alegiako musikari taldeak herriko hiltegi zaharra erabiltzen hasi zuen entseguak egiteko, eta udalari eraikina legez barru erabiltzeko baimena eskatu zion. Udalaren erantzunik jaso gabe, honek eraikina bota zuen. Garaian, herriko gazteen beharrei erantzuna emateko Alegiako Gazte Asanblada sortu zen, zeinak udalari lokal bat eskatu baitzion, erantzunik jaso ez zuela. Hala, asanbladak Alegiako tren geltokiaren ondoko biltegi zaharra okupatzea erabaki zuen, ordutik aurrera autogestio eta asanbaldaren bidetik funtzionatzen duena.\nKontzertu areto garrantzitsua izan zen lehenengo urteetan, Euskal Herriko musika taldeen erakuslehio garrantzitsua izan zelarik. Tartean Michael Ryan Experience, Garriko, Beurks Band, Kortatu, M-ak, BAP!!, Delirium Tremens, La Polla Records, Estigia, Kalean, Su ta Gar, Familia Feliz eta beste asko izan ziren Alegiako gaztetxean.\nKurtso desberdinak ere antolatzen dira, hala nola argazki, serigrafia, egur tailaketa, txalaparta, gitarra...\n1994an udalak eraikina botatzeko asmoa azaldu zuen, aparkaleku beharra zegoela esanez.\nUrtero, Festa Alternatiboetan... Bibalabirjen!!! jaia antolatzen du gaztetxeak. Ospakizun ofizialek gazteen beharrak asetzen ez dituzten bitartean egitarau alternatibo bat osatzen da.\n↑ Alegialdeko hitza. «Ateak irekita jarraitzen du» Noiz kontsultatua: 2013/04/15.[Betiko hautsitako esteka]\nAlegiako gaztetxearen webgunea\nAlegiako gaztetxearen Twitter kontua


Hasteko, neure liburu bat gomendatuko dizuet:\n“Txitxarra eta inurria”, Esopo edo Samaniegoren alegi ezagunetik abiatuta, bertsio berri bat eskaintzen du istorio honek. Marikanta txitxarrak negu berezia igaroko du inurri- abesbatza bat antolatu nahian, nahiz eta haiek musikarako jaioak ez izan. Lehen irakurleentzako istorio umoretsua da.\nIzenburuak ez gaitu nahastu behar. Egia da Eguberrietako kontakizun, poema eta kantak biltzen dituela, baina urte guztirako liburua dela esango nuke nik, gozatzeko liburua baita. Ilustrazio guztiz finak, testu paregabeak eta edizio aparta dauzka. Irakurtzeaz gain, mila bider begiratu, dastatu, eta miresteko lana da Eguberria. Liburu aparta, arte-lana.\nEderra. Gazigozoa. Gizalegez tinko jokatzen duten gizaki malapartau batzuren portreta hamaika aldetakoa. Bizitza, zertan, heriotza zertan, mamuak zertan, elkartasuna zertan irakasten duen ipuin berdaderoa.\nPATXI ZUBIZARRETAk gomendatuak\nJOLASAK AUKERATZEKO GOMENDIOAK\n1. HAURRAREN ADINERAKO egokia den jolasa aukeratu. Jolasaren itxurak eta proposatzen dituen jarduerek bat etorri behar dute adin horretako umeen beharrekin.\n2. JOLASAK HEZIGARRIA izateaz gainera, motibagarria eta dibertigarria ere izan behar du umearentzat. Ume bakoitzaren zaletasunak aintzat hartzea komeni da.\nEUSKADIKO ORKESTRA IKASLEENTZAT JOTZEN\nAbenduak 11n hasi eta 14 bitartean Eskola-haurrentzako Kontzertuak eskainiko ditu Euskadiko Orkestra Sinfonikoak bere egoitzako Auditoriumean, Donostian. Hainbat ikastola eta ikastetxetako ikasleak izango dira entzule gisa kontzertu horietan, horien artean Santo Tomas Lizeokoak, Laskorain Ikastolakoak edo Urretxu-Zumarraga Ikastolakoak. Mendelsshon-Barthody, Grieg, Offenbach, Rossini, Mozart, Borodin, Rismki-Korsakov eta Aita Donostiaren lanak interpretatuko dituzte Jon Malaxetxebarriaren zuzendaritzapean.\nGoiena Komunikazio Zerbitzuak eta Txatxilipurdi elkarteak sortutako ekimena da. Amatasuna eta aitatasuna gaurko gizarte berdinago honetara ekartzeko saioa da. Guraso berriei seme-alaben hazkuntzan sortzen zaizkien arazoen inguruan informazio jakingarriak biltzen ditu. Gaiaz euskaraz dagoen webgune bakanetakoa da. Egiturari dagokionez, Kolaborazioak, Guraso Berriak, Seme-alabak, Guraso Eskola, Aisialdia, Albisteak eta beste hainbat atal ditu.\n“Eraztunen jauna” trilogia zinematografikoarekin izugarrizko arrakasta lortu zuen Peter Jackson zuzendariak, eta oraingoan J.R.R.Tolkien idazleak sortu zuen mundu fantastikoari beste atal bati ekin dio. Bi partetan dago egina filma eta abenduaren 14an lehena estreinatuko da Hego Euskal Herrian. Aukera paregabea da Erdiko Lurraren alegiazko munduan berriro ere murgiltzeko. Gaztetxo zein helduek disfrutatuko dute.\nDozenaka dira guraso trebeak izaten laguntzeko edukiak dituzten webguneak. Erabilienetako bat solohijos.com da. Haurdunalditik hasi eta 17 urte bitartean adinez adin informazio interesgarria ematen duen ataria da. Artikulu teorikoak aurki daitezke, baina askoz gehiago dira aholku praktikoak. Nabigatzen orduak egiteko moduko webgunea.


Hasiera » Azken albisteak » Airlines » Delta Air Lines hegaldiak Pragatik New Yorkera berrekin dira\nAirlines • Aireportuko • Abiazio • Europako Azken Albisteak • Nazioarteko Azken Albisteak • Azken Bidaia Albisteak • Negozio Bidaiak • Txekiako Azken Albisteak • Berriak • Pertsonak • berreraikitzen • Arduraduna • Turismo • Garraioa • Bidaiaren helmuga eguneratzea • Travel Wire News • USA Azken Albisteak\nPragako aireportuan ibilbide luzeko zuzeneko hegaldiak berreskuratzea munduan epidemiaren aurkako neurriak erlaxatzeak eta Txekiar Errepublikara atzerritarrak sartzeko arauak arautzen dute.\nAEBekin zuzeneko aire konexioa berriro hastea guztiz erabakigarria da sarrerako turismo ikuspegitik.\nAmerikako Estatu Batuetako kreditu-turistek Pragako eta beste eskualde batzuetako turismo ekintzaileen bezero ongietorria dira.\nNazioarteko bidaia luzeko hegaldiak Pragako aireportuko lehentasunen artean mantentzen dira.\nDelta Air Lines, aire konpainia estatubatuarra, Pragatik New Yorkera, JFK aireportura, bere zuzeneko hegaldiak berreskuratuko ditu, 26ko maiatzaren 2022tik aurrera.\nUdako hegaldi ordutegian zehar, hegazkin konpainiak astero zazpi aldiz bideratzeko asmoa du Boeing 767-300 hegazkina erabiliz.\n«New Yorkerako hegaldi zuzenak berriro hastea, ibilbide luzeko ibilbide erakargarrienetakoa zen Pragako aireportua 2019an, albiste bikaina da batez ere txekiar bidaiarientzat. Bi urteko etenaldiaren ondoren, Estatu Batuetako ekialdeko kostaldearekin konexio eroso eta azkarraz gozatu ahal izango dute. Egungo krisiaren aurretik, Praga eta New York artean 70,000 bidaiari baino gehiago ibiltzen ziren urtero, eta horrek potentzial handia suposatzen du, Pragarekin urte osoko lotura zuzena izan dezan ", Jiří Pos, Pragako Aireportuko Zuzendaritza Batzordeko presidentea. , esan zuen, eta gehitu zuen: "Ibilbidea berriro martxan jartzea da, besteak beste, egindako negoziazioen emaitza Pragako aireportua ordezkariak Munduko Ibilbideak Garatzeko Foroan, gaur egun Milanen (Italia) abian direnak. "\n"Pozik gaude Txekiar merkatura hegaldi zuzenekin itzultzearekin, bidaiariei konexio azkarra eta erosoa eskain diezaiegun Pragatik New Yorkera eta Amerikako kontinenteko urruneko helmugetara", Guido Hackel, Air France, KLM eta Delta Air Lines Austriako, Txekiar Errepublikako eta Eslovakiako herrialdeetako zuzendaria.\n“AEBekin zuzeneko aire konexioa berriro hastea guztiz erabakigarria da sarrerako turismo ikuspegitik. Horri esker, AEBetatik etorritako turisten kopuruak etengabe hazten jarraituko du, helmuga gisa COVID-19 krisiaren aurretik gozatu genuen. Amerikako Estatu Batuetako kreditu-turistek Pragako eta beste eskualde batzuetako turismo ekintzaileen bezero ongietorria dira. Egonaldi luzeagoak eta hiriburutik kanpoko lekuetara bisitak egitea ohikoa da turista amerikarrentzat ", komentatu du Jan Hergetek, CzechTourism zuzendari nagusiak.\nZuzeneko ibilbide luzeko hegaldiak berriro hastea Pragako aireportua munduan epidemiaren aurkako neurriak erlaxatzean eta Txekiar Errepublikara atzerritarrak sartzeko arauen arabera gobernatzen da. 15an Pragako aireportuak eskaintzen dituen ibilbide luzeko 2019 hegaldietatik, Dubai eta Doharako ibilbideak besterik ez daude martxan. Neguan, urrunago dauden helmuga exotikoetarako charter hegaldi berriak gehituko dira. Nazioarteko ibilbide luzeko hegaldiak berritzea da Pragako aireportuko lehentasunen artean.\nPragako aireportuko eta CzechTourismeko ordezkariak 2021eko Munduko Ibilbideak Garatzeko Forora joaten ari dira, hau da, urtero egiten den aire trafikoa garatzeko programazioan munduko ekitaldirik handiena da. Aurten, ardatz nagusia koronabirus mota berri bat zabaltzeak eragindako krisiaren ondoren aireko trafikoa berreskuratzea da, eskainitako 2019ko hegaldien kopurura ahalik eta azkarren itzultzeko helburuarekin.


FUSTO-IBARGARAI FABORITO - TXAPELKETAK - "MUNDUKO PILOTA BATZARRA"\nBinakako Txapelketaren finala jokatuko dute bihar Landeta eta Gordon bizkaitarren aurka Mungiako Udal pilotalekuan (16:45etan)\nBINAKAKO PALA TXAPELKETA nagusiak bihar biziko du aurtengo azken hitzordua. Mungiako udal pilotalekuan gainezka egingo du, finalaz gain, Iñaki Ipiña palista ohi zendu berria ere omenduko baita.\nFinala bera pronostiko argi batekin abiatuko da, hau da, Fusto eta Ibargarai bikotearen alderako joera nabarmenarekin. Argentinarra eta nafarra herraminta munduko izar dira aspaldian eta ezusteko handia litzateke beraien porrota. Hala ere, Mungia eta Sopelako bi gazteak lehiaketa bikaina egin dute eta ezustekoa gauzatzera aterako dira. Landeta eta Gordon oso lehiakorrak dira eta, lasaitasun osoz zein pilotazaleen animoekin, berea emango dute.\nOstean, Gaubeka-Urrutia eta Zubiri-Brefel-ek jokatuko dute.


topic_facet:"Fabrikazio mekanikoko diseinua (Heziketa Zikloa - LOE). Goi maila" topic_facet:"Instalazioa eta mantenimendua (Lanbide Arloa - LOE)" topic_facet:"Elektronika industrialeko tresneriaren mantentzelanak (Modulua - LOE)" topic_facet:"Sistema automatizatuak (Modulua - LOE)"\nProposatutako gaia: Fabrikazio mekanikoko diseinua (Heziketa Zikloa - LOE). Goi maila Proposatutako gaia: Instalazioa eta mantenimendua (Lanbide Arloa - LOE) Proposatutako gaia: Elektronika industrialeko tresneriaren mantentzelanak (Modulua - LOE) Proposatutako gaia: Sistema automatizatuak (Modulua - LOE)\n1 Automatismo elektrikoak, pneumatikoak eta hidraulikoak 1 Automatizazio industrialeko sistemen integrazioa (Modulua - LOE) 1 Automatizazioa eta robotika industriala (Heziketa Zikloa - LOE). Goi maila 1 Ekipamendu eta instalazio termikoak (Modulua - LOE) 1 Elektrizitatea eta automatismo elektrikoak (Modulua - LOE) 1 Elektrizitatea eta elektronika (Lanbide Arloa - LOE) Gehiago ... Elektronika industrialeko tresneriaren mantentzelanak (Modulua - LOE) 1 Fabrikazio mekanikoa (Lanbide Arloa - LOE) Fabrikazio mekanikoko diseinua (Heziketa Zikloa - LOE). Goi maila 1 Fabrikazio mekanikoko produkzioaren programazioa (Heziketa Zikloa - LOE). Goi maila 1 Fabrikazio mekanikoko sistema automatikoen programazioa (CAM) (Modulua - LOE) 1 Fabrikazioaren automatizazioa (Modulua - LOE) 1 Industria-automatismoak (Modulua - LOE) 1 Instalazio elektriko eta automatikoak (Heziketa Zikloa - LOE). Erdi maila 1 Instalazioa elektrikoak eta automatismoak Instalazioa eta mantenimendua (Lanbide Arloa - LOE) 1 Lanbide Heziketa 1 Mantentze-lan elektromekanikoa (Heziketa Zikloa - LOE). Erdi maila 1 Mantentze-lan elektronikoa (Heziketa Zikloa - LOE). Goi maila 1 Mekanizazioa (Heziketa Zikloa - LOE). Erdi maila 1 Mekatronika industriala (Heziketa Zikloa - LOE). Goi maila Sistema automatizatuak (Modulua - LOE) 1 Sistema elektrikoak eta automatikoak (Modulua - LOE) 1 Sistema elektrikoak eta elektronikoak (Modulua - LOE) 1 Sistema elektrikoak, pneumatikoak eta hidraulikoak (Modulua - LOE) 1 Sistema elektroteknikoak eta automatizatuak (Heziketa Zikloa - LOE). Goi maila 1 Sistema eta zirkuitu elektrikoak (Modulua - LOE) Guztiak ikusi ... gutxiago ...


Desgaitu, gizen eta LGTBI kolektiboko erabiltzaileen argitalpenak ezkutatzen zituen TikTok-ek — Gaztezulo\nDesgaitu, gizen eta LGTBI kolektiboko erabiltzaileen argitalpenak ezkutatzen zituen TikTok-ek\nDesgaitu, gizen eta LGTBI kolektiboko erabiltzaileen argitalpenak ezkutatzen zituen TikTok-ek Arriskutsu moduan markatzen zituzten TikTok-eko langileek bideo hauek eta beren zabalkundea mugatzen zuten ziberjazarpena jasateko zaurgarri zirelakoan. Desgaitasunen sailkapenaren barruan zeuden desgaitasun fisiko eta mentalak zituzten pertsonak, hala nola autistak edo down sindromedunak. https://www.gaztezulo.eus/albisteak/desgaitu-gizen-eta-lgtbi-kolektiboko-erabiltzaileen-argitalpenak-ezkutatzen-zituen-tiktok-ek https://www.gaztezulo.eus/albisteak/desgaitu-gizen-eta-lgtbi-kolektiboko-erabiltzaileen-argitalpenak-ezkutatzen-zituen-tiktok-ek/@@download/image/tiktok.jpg\nArriskutsu moduan markatzen zituzten TikTok-eko langileek bideo hauek eta beren zabalkundea mugatzen zuten ziberjazarpena jasateko zaurgarri zirelakoan. Desgaitasunen sailkapenaren barruan zeuden desgaitasun fisiko eta mentalak zituzten pertsonak, hala nola autistak edo down sindromedunak.\nTikTok-eko bozeramaile batek adierazi duenez intentzioa ona izan arren ohartu ziren ez zela jarrera egokia. Musika ardatz duen TikTok sare sozialak bere moderatzaileak formatzen zituen desgaitasunen bat zuten, gizenak zeuden edo LGTBI komunitateko kide ziren pertsonen ikusgarritasuna mugatzeko.\nHorrela, bideo hauek jatorrizko herrialdean soilik zabaltzen ziren eta ez munduko osoko pantailetan. Gainera, desgaituen bideoek 6.000 eta 10.000 bistaratze artean zituztenean moderatzaileak “ez gomendagarri” bezala markatzen zituen. Honela, ezabatuak ez baziren ere argitalpenetako “feed”-ean azaltzeari uzten zioten. Honetaz gain, LGTBI komunitatearekin zerikusia zuten hashtag-ak erabiltzen zituztenak edo #fatwoman hashtag-a zuten argitalpenak ezkutatuak izaten ziren.\nTikTok-ek igorritako komunikatu batean adierazi du “erabiltzaile berezientzako” politikak egokituak izan direla eta orain ez direla argitalpenak mugatzen, baizik eta komunitatearen arteko elkarrekintzak sustatzen dituztela plataformaren bidez.


Eskerrik asko zure eskuthitza gatik eta Urthe Berrirako ophariak gatik. Nik ere, nihauren eta burhasoen izenean, Urthe Berri zoriontsu bat ophatzen derautzut; agian osasuna eta onhasunak ugari ukhanen ditutzu haren kursean.\nZaitegiren ikhustaldi bat ukhan nuan eta hark zure berriak eman zerauzkidan. Bizpahirur egun baizik ez da egon Parisen eta uste dut orain Donostin dagoala. Haren Bidalien Eginak emaitza utzi derauzkit eta irakurtzen hasi naiz. Liburu ederra da eta jakinkizun anhitz erideiten 'tut hartan khristiartzaren aitzin-edestiari dagoztenak. Nik ordean Jentilen ikhusgunetik begiratzen derauet...\nBaskokeria andana bat ukhan ditugu Parisen: Eskuararen Eguna, Eskualdunak antholaturiko Eguberri-Jaia, bertze jai bat Urdezkaritzan, e.a. Ez ditut nik bereren ene presentziaz ohoratu.\nEuskal-lanari ekhitez areago diostazu. Hortarako behar nuke orain dudan baino asti gehiago: Ministeriko bizitzea ez da lehen bezalakoa, lanez leherreginik naiz eta arratsez etxeratzean oheratzez bertze asmorik ez dut. Gainera ama eri dut, eta aita ere akhitzen hasia; laster nire bizkar izanen da sendi guztiaren biziaraztea. Oraindanik bertze lanbide zerbait bilhatzen hasia naiz, baina ez dakit aurkhituko dudanez, deuz ez bait dakit egiten. Egia erran raté bat naiz osoki, Frantsesek dioten bezala eta horren jakiteak ez deraut gogo handirik emaiten nire lehenagoko asmo edo amets gurenekin jarraitzekotz. Ez naiz burges diharudun bat dilettantegoan aritzeko; ez naiz politikari demokrata bat Euskadiren hauzia nire gain hartzeko; ez naiz khristiarra egiazko Euskaldun izaiteko; gainera ez dakit pilotan, ez dantzan ere, ez musean ere. Hoik ere benetazko zioak ditut ene euskal-abotsa ixilarazteko. Damu da, zeren eder izanen zen ene ametsak egia bihurtu izan ba lira. Hainbat gaixto.\nWell, ez gaiteala hitsegi izan garrantzi guti bait dadukate, azkenean, gizakien eta gizaldeen goiti-beheitiak. Nire ilhuntarzuna argitzeko, limerick idazten hasi naiz. Angles olerki labur batzu dira hoik, ahalaz lizun eta rima aberatseko izan behar direnak; hona etsemplu klassiko bat:\nThere are three ladies of Huxham\nAnd whenever we meets' em we fucks 'em\nWhen that game grows stale.\nWe sits on a rail\nPulls out our pricks, and they sucks 'em .\n(Hizkuntza-hutsak = we meets e.a. beharrezko dira)\nEuskaraz egin ditut zenbait:\nBa zen gizon bat deitzen Anthony\nIrriz erran bait zerautan: «To, ni\nEne lagun Iagok\nDaragiolarik ene pito galant honi!»\nBa zegoan jaun bat Elorrion\nLan' gin gabe bizi (ba zuan zorion!)\nEsne zuan pis ' egiten,\nOgi-zerra khak! egiten\nEta segai ordez ezti ba zerion.\nIkhusirik arrebaren matxana\nKristobalek ziotsan: «Marixana,\nBa dun amak bezain zabal!»\nHark: «Hala ba da, Kristobal,\nsar iezôk pitoa aitak bezainbat barna...»\nPoematto hoik ene Urthe Berriko emaitza izan bekizkizu.\nAdiskide maite hori, uzten zaitut aldi hontako. Gu denen izenean, goraintzirik amultsuenak har itzazu.\n' ' ' Jon Mirande.\nP.S. Zure eskutitza Peillentarrei helerazi nerauen. Hau da heien zuzenbidea: 15 bld Saint-Germain. Paris (V).


Anoeta estadioko eraberritze lanak Donostian: aldaketak trafikoan | Herriak eta hiriak | EITB\nDonostiako Anoeta estadioko zertxa bat jasoko dute, eta trafikoan eragina izango du\nAnoetako espaloiaren ondoan ospitalegunera joateko dauden bi erreiak itxi egingo dituzte. Behin-behineko errei bat irekiko dute Zorroaga pasealekutik.\nAnoetako estadioko lanak\nDonostiako Anoeta estadioa birmoldatzeko lanak direla eta, azken asteotan estadioaren iparraldeko aldean prestatzen joan diren zertxa handia igoko dute gaur. Hori dela eta, bi garabi handi prestatu dituzte zertxa igotzeko. Horrenbestez, trafikoan hainbat aldaketa egongo dira.\nGaurtik aurrera, Anoetako espaloiaren ondoan ospitalegunera joateko dauden bi erreiak itxi egingo dituzte segurtasuna bermatzeko. Behin-behineko errei bat irekiko dute Zorroaga pasealekutik, Begiristain Doktorea kalera bidea zabaldu eta ospitalegunera joan ahal izateko.\nHalaber, Anoetako kirol eremurako sarbidea itxi eta oinezko sarrera bat jarriko dute. Izan ere, iparraldeko zelaigunea ere itxi egingo dute segurtasunagatik.\nBeraz, Anoetara sartu nahi duten oinezkoek Zorroaga pasealekutik joan beharko dute, Anoeta hoteleko espaloiarekin lotzen duen sarbide alternatiboa antolatu baitute handik. Atano III frontoitik ere sartu ahal izango da oinez.\nOspitalegunetik Madril etorbidera edo Errondo pasealekura doazen ibilgailuek eta garraio publikoek Zorroaga pasealekura bira egin beharko dute derrigorrez, Toribio Alzaga glorietatik Aita Donostia plazara bueltatu eta ohiko bidea errekuperatzeko. Aldaketa horiek ostegunera arte mantenduko dituzte.


Barkatu ez bazaizu gustatzen, baina jotzera goaz: Musika independentearen ibilbideak ez du etenik\nFragment Music estatu mailan presentzia handia duen entitate independentea da, taldeen disketxe bezala aritzen dena batez ere (Fragment records) eta baita distribuzio-talde edo promotore moduan hainbat kasuetan. Hardcore musikaren inguruan sortu zen Donostiako talde baten sustraietatik (Alarma social), geroztik handituz joan da, 1993. urtetik egunera.\nHurrengo astean zehar, 2009. urteko proiektuen itxura zabala eskeintzeko asmoz, disketxearen izenpean aritzen diren hainbat taldeen kontzertuak ospatuko dira Euskal Herriko zenbait puntutan, Fragment recordsen errekopilazio berria aurkezteko.\nAbenduaren 23an Gasteizen, 26an Portugaleten eta 27an Beasainen izango dira ekitaldiak.\nEuskal herriko hardcore eta punk eszenako hainbat talde aurkituko ditugu kartelaren barnean eta baita estatuko beste hainbat puntutatik ateratako taldeak ere, bakoitzak hurrengo astean zehar, araba, bizkaia eta gipuzkoako herri ezberdinetan jotzen.\nHona hemen informazio detailatua (Kartelean kilk eginez ampliatu daiteke egokiago ikusteko):\nPublicado por Ike Mustard en 20:57\nEtiquetas: alarma social, beasain, fragment music, fragment records, gasteiz, hardcore, portugalete


eleizaldemusika | Musika bloga\nOngi etorri Eleizaldeko musika blogera!\nHemen partiturak, abestiak, bideoak eta musikaz loturiko hainbat gauza aurkituko dozuz!\nJuana Pipo -k dio:\n8:43 pm 2021/03/07\ngorka -k dio:\n8:38 pm 2017/11/06\nzelan zartzen da lh6 musika blogara\n12:10 pm 2017/11/12\nEzkerreko zutabean bilatu bateria eta klik egin.\n5:35 pm 2015/11/09\nkaixoo biotzz bihar musika azterketa daukat,eta dbh1 nago ez dakit oso ondo italianoz forte eta hori…\n9:56 pm 2015/11/09\nea honeekaz nahiko dozun:\nZorte on! 😉\nmaria erdozain -k dio:\n7:40 pm 2015/10/26\nkaixo Biotz ,\nbiharko behar dot canoneko partitura baina ez dot topaten lh5 eta 6 ko atala eta ez dot topaten, mesedez erantzun arin!!!!!!!!!!!!!!!!\n7:46 pm 2015/10/26\nIa Maria, LHko blogera sartu (ezkerreko zutabean daukazu bateriaren irudia, klikatu) eta heltzen zaranean, txirula gainean jarri sagua eta lh5 lh6 atalak agertuko jatzuz. LH6 klikatu eta bigarren edo hirugarren abestia da.\nEa horrela heltzen zaran.\nIbai -k dio:\n7:53 pm 2014/11/23\nJokin Garmendia -k dio:\n11:32 am 2014/08/19\nKaixo Biotz, Tolosako Hirukide Ikastetxeko musika irakaslea naiz eta izugarri gustatu zait zure bloga. Ideia batzuk hartu dizkizut, espero det gaizki ez iruditzea… Zorionak egiten ari zaren lanagatik!!!!\n6:05 pm 2014/08/19\nAupa Jokin, pozten naiz nire bloga gustokoa eta baliogarria izateaz. Hartu nahi dozuna eta zalantzarik izan ezkero….galdetu 😉\nEncarni Alises Camacho -k dio:\n5:38 pm 2013/04/13\nIñaki Carcamo -k dio:\n11:41 am 2012/12/22\nZorionak Biotz. Gabon zoriontsu pasa. Muxu bat zuri, eta Bermioko lagun guziei!!\n11:57 am 2012/12/22\nEskerrik asko Iñaki.Zuk ere ondo ondo pasa gabonak eta hobeto hasi urte barria. Besarkada handi bat!\nIñigoooo -k dio:\n7:32 pm 2012/11/21\nArantza -k dio:\n11:07 am 2012/05/21\nPásate por mi blog, musikazmusika.blogspot.com, y recoge tu merecido premio.\n9:00 pm 2011/12/13\nHileko azken egunean: abenduak 31\nMiriam -k dio:\n8:45 pm 2011/10/27\n2-Londresen jaioa 1947-ko martxoaren 25-ean.\n3-Candle in the wind/Lady Di.\n4-Inglaterrako Isabel II-nak.\n5-Abesti hoberenari oskar bat “can you fell the love tonight”abestiagaz/”El rey Leon”filmean.\nsergio -k dio:\n9:07 pm 2011/02/16\nbiotz non ipinikot enigmarena?\n9:12 pm 2011/02/16\nHau egin behar dozu:\n1. Joan “Enigma musikalak” tokira eta barruan “Gure enigmak” dago . Sartu, eta behean, zure izena eta emaile idatzi ondoren, iruzkindu zeinke.\nKontuan hartu erantzunak ez dirala agertuko bihar arte, beraz, gaur ez dozu ikusiko zure erantzuna.\nmiren -k dio:\n2:05 pm 2011/02/12\nbihotz hau web-orrialdie bestie baino hobeto dau, baie estost itzitzen jokuetan etab. iruzkinek imitzen 🙂\n5:49 pm 2011/02/12\nHori da behar dan tokira ez zoazalako.\nEsate baterako, jokomusiken, gurutzegrameari buruz iruzkin bat nahi badozu egin, hau da egin beharrekoa:\n1. Jokomusik klikatu, etiketa lainoan\n2. Gurutzegramea bilatu eta tituloan klikatu (tituloa klikatu, ez gurutzegrama gainean), horrela gurutzegramea bakarrik agertuko jatzu\n3. Beheko aldean daukazu iruzkina egiteko aukerea\nEman erantzun bat gorka-ri Utzi erantzuna


'Mendeberri 2025' hezkuntza eredu berritua aurkeztu da — TUlankide MONDRAGON\nProiektu berriak indarrean dagoen Mendeberri hezkuntza-eredua birdiseinatu du eta egungo gizartera egokitu da\nJon Altunak, Mondragon Unibertsitateko Errektoreordeak, hezkuntza-eredu berriaren gakoak aurkeztu ditu, eta azaldu du gaur egungo irakaskuntza-ikaskuntza-ebaluazioa paradigma berrikustea ekarri duela, azken 30 urteetan unibertsitate-munduan izan diren aldaketa zorabiagarriak aintzat hartuta, eta etorkizun hurbilean are sakonak izango direla aurreikusita. Eredua hezkuntza-berrikuntzan oinarritzen da, informazioaren teknologien pean jaio eta hazi diren egresatu berriek, T belaunaldia edo Teknologiaren belaunaldia osatzen duten horiek, osoko prestakuntza baten bidez lagun dezaten etengabe aldatzen den gizartearen etorkizuneko erronkei aurre egiten.\nIkaslea ikaskuntza-prozesuaren erdigunean kokatuko da, eta, hartara, aldatu egingo dira irakaslearen zeregina eta ikasleen pentsaera.\nHiru esparru horiek eta ikasleek lan-inguruneetan ezinbestean behar izango dituzten konpetentziak eta trebeziak aintzat hartuta, Mondragon Unibertsitateak sei ardatzen bidez garatu ditu Mendeberri 2025ek berak eta etengabe aldatuko den etorkizuneko gizarteak behar izango duen eta Unibertsitatetik irtengo den egresatuak izango dituzten ezaugarriak. Ildo horretan, etorkizuneko profesionalen prestakuntza ez ezik, beraien giza garapena eta herritar garapena ere azpimarratzen ditu.\n1. Munduko herritarra: Bere sustraiak ezagutzen ditu; baina, aldi berean, munduko herritar sentitzen da. Munduko arazoez kezkatzen da, eta gizarte-erantzukizuneko eta elkarrekiko ikaskuntzako lankidetza-jarrera du.\n2. Identitatea eta helburu pertsonalak: Bere burua ezagutzen du eta badaki hobetzeko zer aukera dituen. Erronkak jartzen dizkio bere buruari, eta aktiboki ahalegintzen da erronka horiek lortzen. Horren ondorioz, gero eta libreagoa eta independenteagoa da.\n3. Ikastun malgua: Aldaketa eta berrikuntza onartzen ditu, sortzailea da eta ilusioz gainezka dago. Jarrera erresilientea du, sor daitezkeen ziurgabetasunezko testuinguruei aurre egiteko.\n4. Ikastun aktiboa: Bere prozesuko protagonista da. Badaki zein diren bere ikaskuntza-estrategiak, eta jarrera proaktiboa du bizitzan zeharreko ikaskuntzarekiko.\n5. Komunikatzailea eta komunikazioaren bideratzailea: Hizkuntzak, teknologiak eta komunikazio-bideak ezagutzen ditu. Horri esker, hainbat kulturatako pertsonekin komunika daiteke; gainera, erronka konplexu eta askotarikoak uler ditzake, eta gauza da haiei aurre egiteko.\n6. Kooperatibismoa: Komunitate bateko kide sentitzen da, eta haren printzipio eta balioak hartzen ditu bere gain. Denen ongia norberaren ongiaren aurretik jartzen du, eta gizarte-eraldaketa lortzeko egiten du lan, justiziaren eta pertsonen duintasunaren onerako.\nUnibertsitateak hezkuntza-eraldaketaren inguruko aditu bat ere bildu du jardunaldira: Xavier Aragay, Mendeberri 2025 hezkuntza-proiektuaren diseinuan lagundu duen aditua, 25 urtetik gorako esperientzia duena hezkuntza-sektoreko lidergoan eta kudeaketan. Aragayk metodologia propioa jorratu du berrikuntza disruptiboko prozesuen bidezko hezkuntza-aldaketetan espezializatzeko, eta «Reimaginar la educación, reimaginar la universidad» («Hezkuntza berrasmatu, unibertsitatea berrasmatu») izeneko hitzaldia eman du, pertsonarengan ardaztutako hezkuntzaren ikuspegi berria eskaintzeko.


“Orainmenean”, bertsolaritzaren genealogia feminista | Nontzeberri\nHasiera/BERTSOTAN/“Orainmenean”, bertsolaritzaren genealogia feminista\nTxakur Gorria Sormen Kolektiboak Orainmenean izenburuko ikuskizuna egingo du gaur, hilak 25, Arrasateko Kulturaten, 19:00etan hasita. Diziplina anitzeko kolektiboak bertsolaritzaren genealogia feminista “posible” bat sortu du.\nTxakur Gorria Sormen Kolektiboaren arabera, “bertsolaritzan beti kontatu izan da gizonezko bertsolarien historia. Hala ere, iritsi zaizkigun izen handi horien atzean arakatuz gero, hainbat eta hainbat plaza-andreren arrastoak agertzen dira. Horregatik, Txakur Gorria Sormen Kolektiboak ahalegina egin du bertsolaritzaren hastapenetatik gaur arteko historia hori zalantzan jartzeko eta bertsolaritzaren genealogia feminista posible bat berridazteko, ikusezin izandakoak ikusaraziz.\nEmakumez osatutako bertso-saio honetan, bertsolariek genealogia horren parte diren datuak eta gertaerak izango dituzte kanturako abiapuntu. Gainera, berridatzitako historiaren mugarri ezberdinetan oinarritutako irudiak egongo dira erakusgai”.\nBertan parte hartuko duten bertsolariak Maider Arregi Markuleta, Alaia Martin eta Ane Zuazubiskar Iñarra izango dira. Maite Berriozabal gai-jartzaile lanetan arituko da.